Man City kekal terajui Money League

(Pemain Manchester United, Bruno Fernandes menjaringkan gol pertama mereka menentang pemain Crystal Palace, Vicente Guaita semasa perlawanan Liga Perdana  pada 18 Januari 2023/ REUTERS)

MANCHESTER, 19 Januari- Manchester City menerajui Football Money League Deloitte untuk tahun kedua berturut-turut dengan Liga Perdana Inggeris mendominasi 20 kelab teratas buat pertama kali.Hasil keseluruhan daripada 20 kelab teratas menghampiri nilai sebelum pandemik, 9.2 bilion euro (RM42.93 bilion) untuk musim 2021-22.Peningkatan itu sebahagian besarnya menerusi lonjakan 1.3 bilion euro (RM6.06 bilion) hasil pada hari perlawanan selepas dua musim terjejas akibat halangan pandemik.Peningkatan hasil Liga Perdana Inggeris dalam jualan hak penyiaran dan perkembangan komersial yang kuat menyaksikan 11 kelab liga tertinggi Inggeris itu mengisi kelompok 20 teratas buat pertama kali.Leeds dan Newcastle menggantikan Wolves dan Zenit St Petersburg daripada senarai 20 teratas musim lalu.Peningkatan 13 peratus pendapatan City kepada 731 juta euro (RM3.41 bilion) menyaksikan mereka mengekalkan kedudukan teratas mengatasi juara Eropah, Real Madrid yang mengutip 714 juta euro (RM3.33 bilion).Liverpool di tangga ketiga, kedudukan tertinggi mereka dalam sejarah Money League dan mengatasi Manchester United buat pertama kali, selepas kejayaan mara ke final Liga Juara-Juara Eropah, pada 702 juta euro (RM3.27 bilion).United di tangga keempat (689 juta euro - RM3.21 bilion), diikuti Paris Saint-Germain dan Bayern Munich (masing-masing pada 654 juta euro - RM3.05 bilion).Barcelona, yang mendahului Money League dua tahun lalu, tergelincir ke tangga ketujuh selepas tersingkir daripada Liga Juara-Juara Eropah di peringkat kumpulan dan mengalami kemerosotan nilai komersial berbanding pesaing-pesaingnya.Chelsea, Tottenham dan Arsenal melengkapkan kelompok 10 teratas."Penguasaan kewangan Liga Perdana Inggeris sukar dicabar untuk musim-musim akan datang. Tidak mustahil satu hari nanti kesemua 20 kelab Liga Perdana Inggeris akan berada dalam kelompok 30 teratas Money League," kata pengarah Kumpulan Perniagaan Sukan Deloitte, Sam Boor. - AFP


Skuad hoki lelaki kebangsaan potensi menumpaskan New Zealand

KUALA LUMPUR, 18 Januari - Skuad hoki lelaki kebangsaan berpotensi mencipta kejutan menumpaskan New Zealand dalam perhitungan terakhir Kumpulan C aksi Piala Dunia 2023 di Stadium Kalinga, Bhubaneswar, esok.Walaupun menyedari cabaran getir menanti Speedy Tigers, Presiden Konfederasi Hoki Malaysia (KHM) Datuk Seri Subahan Kamal optimis anak buah A. Arul Selvaraj akan turun bermati-matian menentang New Zealand dalam usaha meneruskan rentak kemenangan selepas mengatasi Chile 3-2, Isnin lepas."Ia tidak mudah tapi apa pun boleh berlaku. Saya cukup yakin kita akan beri tentangan hebat dan cuba tewaskan New Zealand," katanya kepada pemberita di sini.Rekod sepanjang 25 pertemuan antara kedua-dua pasukan sejak kali pertama bertemu pada 1975, jelas memihak kepada New Zealand yang mencatat 13 kemenangan manakala Malaysia pula hanya menang enam kali dan seri enam kali.Beliau juga telah berhubung dengan Arul Selvaraj dan mengarahkannya mencari jalan bagi menyelesaikan segala isu berbangkit termasuk kegagalan menghasilkan gol menerusi pukulan sudut penalti yang membelenggu skuad kebangsaan ketika ini.Berdasarkan statistik dikeluarkan Persekutuan Hoki Antarabangsa (FIH), Malaysia hanya berjaya menjaringkan gol sekali daripada 13 pukulan sudut penalti menerusi Norsyafiq Sumantri ketika menumpaskan Chile semalam.Malaysia juga gagal menterjemah sebarang peluang ke dalam bentuk gol sewaktu diberikan tiga pukulan sudut penalti ketika tumpas 0-4 kepada juara tiga kali, Belanda, pada aksi pembukaan Kumpulan C, Sabtu lepas.Subahan pada masa sama yakin sekiranya pasukan negara yang kini menghuni ranking ke-10 dunia, berjaya melepasi peringkat kumpulan, ia sudah dianggap kejayaan membanggakan di India.Belanda kekal memimpin carta Kumpulan C dengan enam mata selepas menang bergaya 4-0 ke atas New Zealand, dalam satu lagi aksi Isnin lepas.

New Zealand yang mengumpul tiga mata kini berada di tempat kedua diikuti Malaysia di tempat ketiga juga dengan tiga mata, manakala Chile di kedudukan tercorot tanpa sebarang mata.Mengikut format kejohanan, juara kumpulan akan terus mara ke suku akhir, manakala pasukan di tempat kedua dan ketiga akan beraksi menentang pasukan Kumpulan D (England, India, Sepanyol, Wales) pada pusingan kalah mati, untuk slot ke suku akhir.Penyertaan di India menjadi penampilan kesembilan skuad hoki negara di Piala Dunia sejak diperkenalkan pada 1971 dengan pencapaian terbaik adalah meraih tempat keempat pada edisi 1975 ketika Malaysia menjadi tuan rumah. - BERNAMA


PSM rombak barisan jurulatih dan pemain

SHAH ALAM, 18 Januari- Persatuan Sepaktakraw Malaysia (PSM), melakukan rombakan lebih 50% terhadap struktur kejurulatihan dan pemain kebangsaan bagi menghadapi Sukan SEA dan Sukan Asia pada tahun ini.Perkara tersebut dimaklumkan Presidennya Datuk Mohd Sumali Riduan menjelang dua temasya penting itu.Tambah Mohd Sumali, minggu lalu cadangan nama jurulatih dan pemain telah diserahkan kepada Majlis Sukan Negara sebelum diputuskan pada Mesyuarat Jawatankuasa Kerja, hujung bulan ini."Majlis Sukan Negara (MSN) mungkin akan membuat kontrak yang baru dan PSM telah menghantar cadangan pemain-pemain untuk kontrak yang baru beberapa hari yang lalu," katanya dalam majlis Menandatangani Memorandum Persefahaman (MoU) bersama Universiti Teknologi Mara (UiTM), Muezza Education Group Sdn Bhd dan Persatuan Pengusaha & Penggerak Industri Drone (MyDrone).


Ronaldo, Messi bertembung dalam perlawanan pertunjukan di Arab Saudi

RIYADH, 17 Januari-Pemenang anugerah Ballon d'Or 5 kali, Cristiano Ronaldo dilantik sebagai kapten skuad Pilihan Riyadh dalam satu perlawanan pertunjukkan dengan pasukan Lionel Messi, Paris Saint Germain.Perlawanan itu bakal menjadi penampilan pertama bintang Portugal itu di Arab Saudi sejak menyertai kelab baharunya, Al Nassr.Ronaldo akan mengetuai pasukan yang dibarisi pemain Liga Arab Saudi dari kelab Al Hilal dan Al Nassr.Perlawanan menentang PSG yang diketuai Messi, akan menjadi lipatan baharu dalam sejarah persaingan kedua-dua bintang bola sepak itu.Pertemuan itu berjaya menarik minat lebih dua juta penonton yang telah membeli tiket dan akan berlangsung di Riyadh, Khamis ini.Ronaldo sebelum ini terlepas dua aksi domestik bersama Al Nassr selepas menjalani hukuman penggantungan oleh Persatuan Bolasepak England kerana menjatuhkan telefon bimbit seorang penonton, April lalu.Pemain berusia 37 tahun itu menyertai Al Nassr dengan kontrak perjanjian sehingga 2025 dianggarkan bernilai lebih 200 juta euro.Dia yang meninggalkan Manchester United awal Januari ini, dijangka membuat penampilan sulung dalam Liga Pro Arab Saudi pada pertemuan Al Nassr dengan Al Ettifaq, Ahad nanti.

(Pemain Al Nassr, Cristiano Ronaldo/ FOTO AFP)


Piala Belia, Piala Presiden sasaran utama FAP

(Mesyuarat Agung Tahunan FAP 2022 dirasmikan Ketua Menteri, Chow Kon Yeow)

GEORGE TOWN, 17 Januari- Persatuan Bolasepak Pulau Pinang (FAP) menyasarkan Piala Belia dan Piala Presiden dalam menjulang semula nama negeri itu dalam arena bola sepak tempatan. Presiden FAP, Mohd Azizuddin Mohd Shariff berkata, sejarah penubuhan Persatuan Bolasepak Pulau Pinang (FAP) sejak 102 tahun lalu sepatutnya bergerak seiring dengan perkembangan masa dan tidak hanya tinggal warisan.  Ke arah itu, FAP akan memastikan Piala Belia bawah 18 tahun dan Piala Presiden bawah 20 tahun sasaran utama persatuan itu.  "Lanjutan daripada penyusunan semula struktur bolasepak negara, FAP sudah tentu akan fokus kepada aspek pembangunan, kejurulatihan dan pengadilan."Apa yang FAP sasarkan adalah untuk membentuk pasukan belia bawah 18 tahun dan pasukan presiden bawah 20 tahun bagi membawa kembali lambang dan nama FAP ke pertandingan peringkat kebangsaan," katanya.Mohd Azizuddin berkata demikian selepas Mesyuarat Agung Tahunan FAP 2022. Majlis dirasmikan Ketua Menteri, Chow Kon Yeow.  FAP juga berhasrat melahirkan lebih ramai jurulatih dan pengadil dari Pulau Pinang dalam usaha memartabatkan lagi permainan bola sepak.  Dalam perkembangan berkaitan, FAP telah memohon kepada kerajaan negeri Pulau Pinang untuk menggunakan Padang Brown atau lebih dikenali sebagai ‘Padang Broom’ untuk tujuan latihan kepada pemain kerana padang tersebut mempunyai nostalgia tersendiri dalam melahirkan ramai pemain berbakat untuk skuad Harimau Kumbang.


Thailand cipta rekod raih gelaran ketujuh Piala AFF

KUALA LUMPUR, 17 Januari- Thailand berada dalam kelas tersendiri apabila merangkul gelaran buat kali ketujuh selepas menundukkan Vietnam 1-0, pada final kedua Piala Persekutuan Bolasepak ASEAN (AFF) 2022 yang berlangsung sengit di Stadium Thammasat di Pathum Thani, malam tadi.Keputusan itu membolehkan skuad Gajah Perang bimbingan Alexandre Polking mengesahkan kejuaraan dengan keputusan agregat 3-2, sekali gus melebarkan rekod pasukan paling berjaya dalam sejarah penganjuran Piala AFF, selepas memenangi edisi 1996, 2000, 2002, 2014, 2016 dan 2020.Pada pertembungan malam tadi, Ketua Pasukan Thailand Theerathon Bunmathan meledak gol tunggal perlawanan, yang juga jaringan sulungnya dalam kempen kali ini menerusi rembatan padu kaki kanan dari luar kotak penalti pada minit ke-24, selepas menerima hantaran Adisak Kraisorn.Gol tersebut menambah intensiti perlawanan yang sememangnya tegang sebelum pengendali Vietnam Park Hang Seo melakukan pertukaran awal, dengan membawa masuk pemain sensasi Nguyen Quang Hai menggantikan Nguyen Tuan Anh pada minit ke-36, dalam usaha memburu gol penyamaan.Pham Tuan Hai dan Do Duy Manh turut dibawa masuk Hang Seo pada awal babak kedua menggantikan Phan Van Duc dan Bui Hoang Viet Anh bagi mengubah kedudukan jaringan, bagaimanapun benteng pertahanan Thailand beraksi cemerlang di hadapan penyokong sendiri.Penyerang Nguyen Tien Linh terlepas peluang menjaringkan gol penyamaan, apabila percubaannya dari sebelah kiri gawang berjaya diselamatkan penjaga gol Kampon Phatomakkakul pada minit ke-70 sebelum permainan diganggu dengan kecederaan dialami beberapa pemain di padang.Di penghujung perlawanan, Vietnam yang tidak mengalah terlepas beberapa peluang antaranya tandukan Nguyen Thanh Chung yang tersasar pada minit ke-81, sebelum rembatan Quang Hai melewati tiang gol pada masa kecederaan.

Thailand yang mengatasi Malaysia pada aksi separuh akhir, terpaksa bermain dengan 10 pemain di saat-saat akhir apabila Peeradol Chamrasamee diarahkan keluar padang selepas mengutip kad kuning kedua, namun situasi itu tidak membawa perbezaan.Sementara itu, Presiden Persekutuan Bola Sepak Antarabangsa (FIFA) Gianni Infantino turut hadir menyaksikan perlawanan malam tadi.Selepas Thailand, Singapura pasukan kedua paling berjaya dengan rekod empat, gelaran diikuti Vietnam (dua) dan Malaysia sekali iaitu pada 2010. -BERNAMA


Siri jelajah Perth dedahkan pemain corak permainan intensiti tinggi- KHM

KUALA LUMPUR, 16 Januari- Siri jelajah di Perth, Australia, selama dua minggu, bermula esok, akan menjadi platform bagi mendedahkan Skuad Projek Khas Lelaki Kebangsaan terhadap corak permainan berintensiti tinggi sebagai persiapan menghadapi kejohanan hoki Piala Dunia Remaja 2023 di sini, Disember ini.Konfederasi Hoki Malaysia (KHM), dalam kenyataan hari ini, memaklumkan siri jelajah yang membariskan 20 pemain itu menyaksikan enam perlawanan diatur menentang pasukan kelab Western Australian Institute of Sport (WAIS) bawah 21 tahun.

Ketua jurulatih, Muhamad Amin Rahim mahu anak-anak buahnya mengutip pengalaman sebanyak mungkin dan menjadikan pendedahan tersebut sebagai salah satu medan pembelajaran untuk menjadikan mereka pemain yang lebih baik.“Selepas sesi pemilihan pemain diadakan baru-baru ini, siri jelajah Perth merupakan langkah pertama bagi mempersiapkan pasukan ini menuju ke misi utama pasukan iaitu mara ke separuh akhir Piala Dunia Remaja 2023.“Beberapa siri jelajah lain juga sedang diatur dan bukan itu sahaja, terdapat juga beberapa kejohanan antarabangsa yang bakal disertai oleh pasukan seperti Piala Asia Remaja yang masih belum dimuktamadkan lagi tarikh dan venue kejohanan, Sukan SEA Kemboja dan Piala Sultan Johor 2023 sebelum menuju ke Piala Dunia Remaja Lelaki 2023, Kuala Lumpur,” katanya dalam kenyataan sama.Daripada 20 pemain berusia dalam lingkungan 17 hingga 20 tahun yang disenaraikan, dua daripadanya merupakan penjaga gol, enam pemain pertahanan, enam pemain tengah sementara enam lagi merupakan penyerang.- BERNAMA


Arsenal 'gayat', selesa lapan mata di persada liga

LONDON, 16 Januari- Pendahulu Liga Perdana Inggeris (EPL), Arsenal kembali menjarakkan kedudukan di persada liga dengan kelebihan lapan mata selepas menewaskan kelab jirannya, Tottenham Hotspur 2-0, awal pagi tadi.Meskipun bermain di gelanggang lawan, Arsenal memulakan permainan dengan agresif apabila melancarkan beberapa gerakan berbahaya ke arah pintu gol Spurs.Usaha mereka berjaya di babak pertama selepas kesilapan penjaga gol tuan rumah, Hugo Lloris dan percubaan daripada pemain perancang, Martin Odegaard menyaksikan Arsenal selesa mendahului 2-0 sehingga rehat.Di babak kedua, Spurs bangkit mengatur gerakan untuk mencari gol penyamaan, namun percubaan penyerangnya, Harry Kane gagal menembusi gawang The Gunners yang dikawal Aaron Ramsdale.Kemenangan ini meletakkan Arsenal di posisi teratas dengan 47 mata daripada 18 perlawanan mengatasi Manchester City di tangga kedua dengan 39 mata.Manakala Newcastle United yang bermain lebih satu perlawanan terikat 38 mata dengan Manchester United di kedudukan ketiga dan keempat.

Spurs pula kekal di kedudukan kelima dengan 33 mata hasil 19 perlawanan.-AFP


Barcelona berjaya rampas gelaran juara Piala Super Sepanyol

RIYADH, 16 Januari- Barcelona dinobatkan sebagai juara Piala Super Sepanyol selepas menewaskan Real Madrid 3-1, hari ini.Ia merupakan kemenangan trofi pertama buat pengendali, Xavi Hernandez selepas mengambil alih pasukan The Catalan itu.Barcelona mula menterjemah strategi permainan masuk minit ke-30 selepas hantaran lintang Robert Lewandowski disempurnakan pemain muda, Gavi.10 minit kemudian, giliran penyerang Poland itu pula menyumbat gol kedua buat skuad Catalan.Masuk babak kedua permainan, Real Madrid terus dilihat gagal mendominasi permainan. Cubaan demi cubaan Real dipatahkan benteng pertahanan Barcelona dalam memastikan kemenangan mutlak itu kekal sehingga wisel penamat."Kami tahu ia adalah peluang yang kami perlu ambil. Kami hidup dalam era perubahan di kelab dan di bilik persalinan dan ini menguatkan lagi kami untuk bertarung merebut gelaran," kata kapten Barca, Sergio Busquets kepada Movistar."Gavi ialah pemain yang sentiasa menggembirakan kita semua, apabila anda melihatnya bersaing seperti itu, memberikan jiwa raga di sana. Dia ada ciri-ciri berpengaruh buat pasukan serta ada kualiti kepimpinan," kata Xavi dalam sidang akhbar.

Bagaimanapun, Pedri menambah derita Real selepas menyumbang gol ketiga untuk kekal selesa.Sebelum tamat permainan, Karim Benzema berjaya menghadiahkan satu gol saguhati untuk pasukan.Barcelona telah berbelanja besar pada musim panas untuk memastikan pasukan berada pada landasan sebenar.-AFP


Giliran Rennes tewaskan PSG, 1-0

PARIS, 16 Januari- Kelab gergasi Perancis, Paris Saint Germain (PSG) tewas 0-1 menentang Rennes dalam aksi Ligue 1, awal pagi tadi.Kepulangan bintang Perancis, Kylian Mbappe daripada cuti selepas Piala Dunia, gagal menyekat kemaraan skuad Rennes kendalian, Bruno Génésio.Kapten pasukan Rennes, Hamari Traore menyumbat jaringan sulung pasukan pada minit ke-65 menerusi hantaran 'set-pieces' dalam kotak penalti oleh Adrien Truffert.Percubaan terbaik PSG muncul pada minit seterusnya menerusi Mbappe bagaimanapun sepakannya liar melepasi palang gol.“Saya kecewa dengan persembahan kali ini.Kami melepaskan terlalu banyak peluang dan tidak mencipta apa-apa,” kata jurulatih PSG, Christophe Galtier.Ini adalah kali pertama Mbappe, Lionel Messi dan Neymar tampil di padang bersama sejak trio serangan PSG itu kembali daripada Piala Dunia.Messi diberikan cuti tambahan selepas membantu Argentina mencipta gemilang di Doha dan meledak jaringan ketika menang 2-0 mengatasi Angers pada pertengahan minggu.PSG kini masih mengekalkan kedudukan sebagai pendahulu liga dengan 47 mata meninggalkan Lens dan Marseille, masing-masing ditempat kedua dan ketiga.-AFP


Terbuka Malaysia: Fajar-Muhammad Rian sekat dominasi China dalam acara beregu

KUALA LUMPUR, 15 Januari- Beregu lelaki nombor satu dunia Fajar Alfian-Muhammad Rian Ardianto dari Indonesia nyata berada dalam kelas tersendiri untuk menundukkan Liang Wei Keng-Wang Chang dari China 21-18, 18-21, 21-13, pada aksi final Terbuka Malaysia 2023 di Axiata Arena. Kemenangan berkenaan menyaksikan naib juara Kejohanan Badminton Dunia 2019 dan 2022, berjaya menyekat dominasi China merangkul kesemua gelaran beregu pada kejohanan itu. Fajar, 27, berkata kemenangan di pentas Super 1000 buat pertama kali, sangat bermakna buatnya membuktikan mereka layak berada pada ranking teratas dunia, selain meningkatkan keyakinan untuk beraksi di Terbuka India bermula Selasa ini (17 Jan).“Alhamdulillah bersyukur menang hari ini. Saya rasa pada set ketiga saya cakap pada Muhammad Rian mari lakukan yang terbaik, tidak kira di mana pukulannya kita kejar sahaja. Namun, kami mahu keep humble dengan kemenangan ini. “Kami juga ucapkan terima kasih kepada semua peminat badminton di Axiata Arena yang sentiasa memberi sokongan kepada kami. Memang sorakan itu menambah semangat ketika kami berdua pamerkan aksi terbaik di dalam gelanggang,” katanya. Pada edisi lepas, Fajar-Muhammad Rian terpaksa berpuas hati di tempat kedua Terbuka Malaysia, selepas dibenam gandingan Jepun Takuro Hoki-Yugo Kobayashi, 22-24, 21-16, 9-21.

(Beregu Lelaki Indonesia Fajar Alfian dan Muhammad Rian Ardianto bergambar bersama pingat yang dimenangi selepas menewaskan pemain China Liang Wei Keng dan Wang Chang pada perlawanan akhir Kejohanan Badminton Petronas Terbuka Malaysia 2023 di Axiata Arena Bukit Jalil, hari ini/Foto Bernama)

Terdahulu, beregu wanita pertama dunia Chen Qing Chen-Jia Yi Fan menewaskan pasangan Korea Selatan yang berada pada ranking ke-20 dunia, Baek Ha Na-Lee Yu Lim, 21-16, 21-10 dalam perlawanan yang berlangsung selama 52 minit. Qing Chen, pemenang pingat perak Sukan Olimpik Tokyo 2020, bagaimanapun mengakui perhitungan bersama naib juara Terbuka Jepun 2022 itu bukanlah mudah apabila corak permainan pertahanan yang ditonjolkan mereka adalah amat baik. “Berbanding dengan pemain Korea Selatan yang lebih kepada serangan, mereka (Ha Na-Yu Lim) lebih kepada aksi bertahan yang sangat baik. Lagipun ini sudah kali ketiga kami berjumpa dalam gelanggang jadi sudah agak biasa. “Kami tidak terlampau memikirkan kepada kemenangan sahaja sebab kami percaya sekiranya seseorang pemain selalu memenangi kejohanan, seseorang itu tidak tahu bagaimana mahu bangkit semula,” katanya menerusi jurubahasa. China turut merangkul gelaran beregu campuran apabila pasangan nombor satu dunianya, Zheng Si Wei-Huang Ya Qiong meraih gelaran Terbuka Malaysia buat kali keempat berturut-turut selepas menundukkan gandingan dari Jepun, Yuta Watanabe-Arisa Higashino 21-19, 21-11.-BERNAMA


Speedy Tigers tak rela cicir mata berdepan Chile

(Aksi Malaysia ketika tumpas 0-4 kepada Belanda pada perlawanan pertama kumpulan C Piala Dunia Hoki 2023, semalam/ FIH/World Sports Pic)

KUALA LUMPUR, 15 Januari - Selepas tewas pada aksi sulung, Malaysia tidak mempunyai pilihan selain bangkit mengutip tiga mata dalam perlawanan menentang Chile bagi meneruskan cabaran kempen Piala Dunia 2023 yang sedang berlangsung di Rourkela, India.Penjaga gol negara, Muhammad Hafizuddin Othman berkata untuk pergi lebih jauh dalam kejohanan berprestij itu, Malaysia perlu menundukkan Chile apabila kedua-dua pasukan bertembung pada aksi kedua Kumpulan C di Stadium Birsa Munda, esok.“Walaupun mereka (Chile) tewas 3-1 di tangan New Zealand, kita tak boleh memandang ringan terhadap (keupayaan) mereka. Kita akan terus berikan aksi terbaik untuk perlawanan esok.“Untuk diri saya, saya akan berikan yang terbaik untuk perlawanan esok dan juga rakan sepasukan akan memberi yang terbaik kerana kemenangan esok penting untuk pasukan,” katanya menerusi klip audio yang dikongsikan kepada media tempatan di sini, hari ini.Pada masa sama, Muhammad Hafizuddin turut mengharapkan doa dan sokongan rakyat Malaysia bagi membangkitkan semangat barisan pemain negara pada perlawanan esok.

(Penjaga gol negara, Muhammad Hafizuddin Othman/ Foto BERNAMA)

Pada aksi pembukaan Kumpulan C semalam, Malaysia di bawah bimbingan A. Arul Selvaraj terpaksa akur dengan kekuatan juara tiga kali Belanda apabila tewas 4-0 di Stadium Birsa Munda sementara New Zealand turut mengutip tiga mata selepas mengatasi Chile 3-1.Belanda kini menerajui carta kumpulan berkongsi tiga mata bersama New Zealand (kedua), manakala Chile (ketiga) dan Malaysia terakhir tanpa sebarang mata.Mengikut format kejohanan, juara kumpulan akan terus mara ke suku akhir, manakala pasukan di tempat kedua dan ketiga akan beraksi menentang pasukan Kumpulan D (England, India, Sepanyol, Wales) pada pusingan kalah mati untuk slot ke suku akhir.Penyertaan di India menjadi penampilan kesembilan skuad hoki negara di Piala Dunia sejak diperkenalkan pada 1971 dengan pencapaian terbaik meraih tempat keempat pada edisi 1975 ketika Malaysia menjadi tuan rumah. -BERNAMA


Axelsen tewaskan Naraoka untuk pertahan gelaran Terbuka Malaysia

KUALA LUMPUR, 15 Januari - Pemain badminton nombor satu dunia, Viktor Axelsen memulakan kempen musim 2023 dengan baik sama seperti musim lepas, dengan mempertahankan gelaran Terbuka Malaysia.Axelsen menjadi pemain badminton dari Eropah pertama yang berjaya mempertahankan gelaran itu, menewaskan bintang baharu Jepun, Kodai Naraoka 21-6, 21-15 dalam masa 40 minit di Arena Axiata.Juara Olimpik dan juara dunia itu, membawa pulang US$87,500 (kira-kira RM379,300) hadiah wang kemenangan kerana memenangi kejohanan pembuka musim Super 1000, manakala Naraoka menerima US$42,500 (kira-kira RM 184,200).Axelsen berkata berdasarkan kepada permainan Naraoka yang bermain dalam perlawanan yang panjang sebelum ke final, beliau jelas kepenatan dan tidak dapat mempamerkan permainan sebenarnya dan tidak seperti pertemuan antara mereka berdua sebelum ini.“Pada saya ia suatu yang bagus untuk cuba bermain dengan laju secara konsisten dan tidak memberikan beliau sebarang peluang dan tunjukkan kepada beliau, jika dia mahu menang, beliau kena kerja keras. Tahniah pada Kodai kerana minggu yang baik, dan beliau pemain masa hadapan, dan kita akan lihat lebih lagi dari beliau,” katanya.Axelsen melalui musim 2022 yang cemerlang dengan memenangi enam gelaran Jelajah Dunia Persekutuan Badminton Dunia (BWF), termasuk peringkat akhir musim Jelajah Dunia Akhir di Bangkok, bulan lepas, selain menang Kejuaraan Dunia keduanya di Tokyo, pada Ogos.

(Viktor Axelsen bersama pingat yang dimenangi selepas menewaskan pemain Jepun, Kodai Naraoka pada perlawanan akhir Kejohanan Badminton Petronas Terbuka Malaysia 2023 di Axiata Arena Bukit Jalil/ Foto BERNAMA)

Pemain berusia 29 tahun itu yang kini telah memenangi 27 gelaran, mendedikasikan kemenangan itu kepada isterinya, Natalia Koch Rohde dan anak perempuannya, Vega dan Aya, atas kejayaannya untuk mengimbangi kehidupannya di dalam dan luar gelanggang, selain kepada pasukan kejurulatihannya.Sementara itu Naraoka, 21, berkata berhadapan perlawanan yang panjang, terutamanya ketika separuh akhir bertemu pemain Thailand Kunlavut Vitidsarn, telah menjejaskan prestasinya sehingga tidak dapat memberikan cabaran kepada Axelsen seperti yang dilakukannya pada separuh akhir Jelajah Dunia Akhir di Bangkok, pada Disember.“Perlawanan itu tentunya sukar, Axelsen bermain dengan baik. Saya tidak dapat mencabar dia sebab kepenatan,” kata Naraoka, yang ketika di Bangkok memberikan cabaran sehingga 83 minit sebelum tewas 23-21,19-21, 18-21.Naraoka, pemenang pingat gangsa Olimpik Remaja 2018, bermain antara perlawanan badminton paling lama dalam sejarah apabila mengambil masa 113 minit untuk menewaskan Kunlavut 21-17, 19-21, 21-17 pada peringkat separuh akhir malam tadi.Sebelum itu beliau menewaskan dua pemain Malaysia Lee Zii Jia dan Ng Tze Yong, masing-masing pada pusingan pertama dan kedua sebelum menewaskan HS Prannoy dari India pada suku akhir, dengan kesemua perlawanan itu berakhir dengan tiga set dan sejumlah 362 minit di dalam gelanggang. -BERNAMA


TFC pasukan pertama miliki perkhidmatan penstriman

(Skuad Terengganu FC (TFC) menjadi pasukan bola sepak pertama di negara ini yang memilikiplatform perkhidmatan penstriman dikenali sebagai TFC PLAY/ Foto FB Terengganu FC)

KUALA NERUS, 15 Januari - Skuad Terengganu FC (TFC) menjadi pasukan bola sepak pertama di negara ini yang memiliki platform perkhidmatan penstriman dikenali sebagai TFC PLAY.Ketua Pegawai Eksekutif Terengganu Football Club Sdn Bhd (TFCSB), Ab Rasid Jusoh berkata menggunakan cogan kata Ultimate Football Experience, TFC PLAY menyediakan pelbagai kandungan menarik termasuk video eksklusif TFC yang tidak terdapat di aplikasi atau platform lain.Beliau berkata pelancaran TFC PLAY menjadi penanda aras baharu kelab berkenaan dalam menyediakan sesuatu yang berbeza untuk peminat dan penyokong bola sepak negeri itu.“Untuk tahun ini, pelanggan bakal menikmati sekitar 95 video termasuk dokumentari, filem dan diari pasukan.“Selain itu, pelanggan juga boleh menyaksikan sembilan perlawanan persahabatan TFC dengan pasukan Thailand, Kuala Lumpur City FC dan Kelantan United FC,” katanya pada majlis pelancaran TFC PLAY di Stadium Gong Badak, di sini hari ini.

(Skuad Terengganu FC (TFC) menjadi pasukan bola sepak pertama di negara ini yang memiliki platform perkhidmatan penstriman dikenali sebagai TFC PLAY/ Foto FB Terengganu FC)

Menurut Ab Rasid lagi pihaknya berharap pengenalan platform perkhidmatan penstriman tersebut diharap dapat menjana pendapatan kelab, sekali gus mengelakkan kebergantungan kepada bajet daripada kerajaan negeri.Beliau berkata pihaknya menyasarkan 5,000 pelanggan TFC PLAY dengan kadar langganan serendah RM7 sebulan atau RM60 setahun.“TFC PLAY juga menjadi medium untuk merapatkan lagi hubungan antara kelab dan penyokong. “Kewujudannya diharap dapat menaikkan lagi nilai komersial kelab dalam usaha menarik pelabur serta penajaan,” katanya. -BERNAMA


Terkandas peringkat awal, tekanan bukan alasan- Michelle

(Pemain Beregu Lelaki Negara Aaron Chia dan Soh Wooi Yik ketika beraksi menentang pemain dari Taipei pada Kejohanan Badminton Petronas Terbuka Malaysia 2023 di Bukit Jalil, pada 11 Januari/BERNAMA)

KUALA LUMPUR, 15 Januari- Tekanan tidak boleh diterima sebagai alasan pemain skuad kebangsaan tersingkir awal dalam Kejohanan Terbuka Malaysia 2023 yang berlangsung di Arena Axiata minggu ini, kata Ketua Pegawai Eksekutif Akademi Badminton Malaysia (ABM) Michelle Chai.Katanya ada pemain mengatakan mereka tidak lagi seronok bermain badminton kerana berdepan tekanan.“Kenapa dulu sebelum jadi juara dunia dan pemain di ranking 10 terbaik boleh tangani tekanan? Mereka bukan semalam baru masuk ABM, ada yang dah lapan tahun,” katanya pada sidang media di Arena Axiata, hari ini.Bagaimanapun Michelle mengakui ia adalah tanggungjawab bersama pemain dan pihak pengurusan ABM untuk mencari jalan mencetuskan kembali perasaan seronok bermain badminton yang diceburi pemain sejak kecil. Dalam Terbuka Malaysia yang dinaikkan status Super 1000 tahun ini, pasukan negara tidak mempunyai wakil ke separuh akhir apabila kesemua pemain terkandas di peringkat awal, termasuklah juara dunia beregu lelaki Aaron Chia-Soh Wooi Yik dan beregu wanita nombor enam dunia Pearly Tan-M. Thinaah.Aaron-Wooi Yik, yang turun sebagai pemain di ranking ketiga dunia, tewas kepada gandingan keenam dunia, Liu Yu Chen-Ou Xuan Yi dari China pada pusingan kedua, manakala Pearly-Thinaah terkandas seawal pusingan pertama kepada gandingan adik-beradik Gabriela Stoeva-Stefani Stoeva dari Bulgaria.Michelle berkata walaupun para pemain ABM tidak mempunyai isu disiplin seperti masalah dalam latihan atau pulang ke penginapan lewat malam, tetapi disiplin sahaja tidak cukup untuk menjadikan mereka pemain atau beregu yang hebat di dunia.Katanya beliau sedia mengambil tanggungjawab ke atas prestasi tidak konsisten pemain kebangsaan, tetapi pada masa sama menuntut pemain untuk melaksanakan peranan mereka sebagai pemain di ranking 10 teratas dunia.

(Ketua Pegawai Eksekutif Akademi Badminton Malaysia (ABM) Michelle Chai/BERNAMA)

“Kita tidak berhasrat untuk mendenda mereka, ia bukan penyelesaian yang baik. Kita perlu mencari keseimbangan, bagi memastikan pemain seronok bermain. Menangani generasi pemain sekarang tidak sama seperti 10 tahun lepas, kini ia berbeza,” katanya.Michelle turut menjelaskan bahawa pihaknya bukan kecewa kerana pemain yang diletakkan harapan kalah, tetapi kerana mereka gagal menampilkan keupayaan sebenar di Terbuka Malaysia kali ini. Beliau mengakui bahawa tidak boleh mengharapkan pemain menang dalam kesemua aksi kerana rekod menunjukkan pemain di ranking 20 terbaik dunia tewas pada pusingan 32 dan 16 terakhir daripada 40-50 peratus kejohanan yang disertai, kecuali perseorangan lelaki nombor satu dunia Viktor Axelsen yang berada dalam kelas tersendiri.Selain itu, perseorangan lelaki nombor 25 dunia, Ng Tze Yong, 22, hampir mengejutkan pemain nombor tujuh dunia dari Jepun, Kodai Naraoka, namun tewas 21-15, 19-21,15-21 pada pusingan kedua selepas pertarungan lebih 120 minit semalam.Dalam beregu campuran pula, Chen Tang Jie-Toh Ee Wei kalah kepada Thom Gicquel-Delphine Delrue dari Perancis pada suku akhir, manakala Hoo Pang Ron-Teoh Mei Xing tewas kepada bekas juara dunia dari Thailand, Dechapol Puavaranukroh-Sapsiree Taerattanachai pada pusingan kedua.“Kami meletakkan sasaran pusingan kedua bagi Tze Yong tetapi beliau terlepas peluang untuk menewaskan Kodai. Walaupun Tze Yong, tua setahun berbanding Kodai, namun kita mendapati beliau hanya bermain 160 kejohanan, berbanding Kodai yang main lebih 200 dan Kunlavut Vitidsarn dari Thailand yang mempunyai lebih 400 aksi.“Jadi kami akan menghantarnya ke lebih banyak kejohanan untuk mendapatkan pengalaman. Bagi beregu campuran, walaupun baru digandingkan, mereka telah tunjukkan aksi yang baik dan bersedia untuk menyerap tekanan,” kata Michelle.Sementara itu, berhubung persiapan ke Paris 2024, beliau berkata pihaknya telah berbincang dengan para pemain, Majlis Sukan Negara dan Institut Sukan Negara untuk menyediakan diet khas dan sokongan psikologi kepada pemain. Katanya pengorbanan daripada pemain sendiri diperlukan untuk merealisasikan impian pingat emas Olimpik pertama negara.- BERNAMA


Serie A: AC Milan terlepas peluang kukuhkan kedudukan

MILAN, 15 Januari-Penyandang juara, AC Milan terpaksa berputih apabila sekadar seri 2-2 ketika menentang Lecce.Keputusan tersebut memberi kelebihan buat Napoli menjarakkan kedudukan selaku pendahulu liga dengan sembilan mata.AC Milan terlebih dahulu dikejutkan dengan dua gol Lecce hasil jaringan gol sendiri oleh Theo Hernandez dan tandukan cantik oleh Federico Baschirotto.Perlawanan yang berlangsung di Stadio Via Del Mare itu menyaksikan anak-anak buah Stefano Pioli menampilkan semangat kental menentang Lecce yang mencatatkan dua kemenangan berturut-turut sebelum ini.Dua jaringan gol oleh Rafeal Leao dan Davide Calabria menyelamatkan maruah AC Milan sekaligus memberikan mata berharga buat pasukan itu dalam usaha mempertahankan 'Scudetto' yang dimenangi musim lalu.Keputusan seri itu meletakkan AC Milan satu mata mengatasi Juventus yang tewas di tangan Napoli 5-1 Jumaat lalu.

(Para pemain AC Milan raikan gol penyamaan ketika menentang Lecce/FOTO AFP)


PREPMA kenal pasti atlet pelapis, serah senarai nama kepada MSN selepas Tahun Baharu Cina

KUALA LUMPUR, 15 Januari-Persatuan Renang Para Malaysia (Prepma) telah mengenalpasti beberapa atlet pelapis yang dilihat mampu menjadi pengganti perenang senior, Jamery Siga.Presiden Persatuan Renang Para Malaysia (PREMA), Datuk Seri Megat D Shahriman Zaharuddin berkata, senarai tersebut akan dikemukakan kepada Majlis Sukan Negara (MSN) selepas sambutan Tahun Baharu Cina."Kita memang ada pelapis yang kita ketengahkan di Bahrain. Kita pasti ada pengganti Jamery Siga", ujarnya selepas Mesyuarat Agung Tahunan Pertama Prema di pejabat Majlis Paralimpik Malaysia (MPM) di kuala lumpur.Sebelum ini Prepma telah menyertai beberapa kejohanan yang dianjurkan dalam usaha awal menggilap bakat dan prestasi atlet muda antaranya di kejohanan Sukan Para Remaja Asia (AYPG) Bahrain 2021 dan temasya Sukan Para Asean di Solo, Indonesia tahun lalu.Jamery meraih pencapaian dua emas dan satu perak dalam Sukan Para ASEAN Kuala Lumpur 2017 bagi acara 50 meter kupu-kupu Lelaki dan 200 meter gaya bebas lelaki S5.

(Presiden Persatuan Renang Para Malaysia (PREMA),Datuk Seri Megat D Shahriman Zaharuddin)


Misi buru Kejuaraan 2023, Yuzy Racing Team jalin kerjasama dengan Estromo

KUALA LUMPUR, 15 Januari-Pasukan Yuzy Racing Team telah menjalin kerjasama dengan syarikat minyak pelincir tempatan, Estromo dalam misi menggenggam kejuaran pada Kejohanan Cub Prix Malaysia dan Asia Road Racing 2023.Jelas pemilik pasukan, Shahrol Yuzy Ahmad Zaini, kerjasama itu adalah untuk tiga musim bermula 2023 hingga 2025." Kita telah mendapat nombor dua pada tahun 2019, tahun 2021 kita menjadi juara manakala tahun lepas kita menjadi naib juara. Insyaallah kita akan ke Asia Road Racing. Sasaran tahun ini kita akan memberi saingan sengit.Kita menyasarkan untuk menjadi juara", ujarnya kepada media selepas Majlis Perasmian Honda Yuzy Estromo Team di Bukit Kiara.Bagi kelender 2023, Yuzy mempertaruh tiga pelumba muda yang menunggang jentera Honda yang diberi wajah baharu.Pelumba berpengalaman, Azroy Hakeem Anuar akan mengetuai pasukan dengan dibantu Md Idlan Haqimi Raduan.Selaku pemilik, Yuzy turut mengetengahkan anaknya sendiri Shahrol Syazras pada perlumbaan tahun ini.

(Pemilik pasukan Yuzy Racing Team, Shahrol Yuzy Ahmad)


Ini merupakan persembahan terburuk Liverpool sejak 2015- Klopp

BRIGHTON, 15 Januari-Pengurus Liverpool Jurgen Klopp menyifatkan persembahan anak-anak buahnya ketika tewas kepada Brighton sebagai antara yang terburuk sejak dia menjadi pengurus di Anfield sejak 2015.Bermain di hadapan penyokong lawan, Liverpool dimalukan dengan dua gol oleh Solly March pada minit ke-46 dan 53 separuh masa kedua sebelum Danny Welbeck menambah derita 'The Reds' dengan gol ketiga pada minit ke-81.Persembahan tidak menentu Liverpool menjadi perhatian setelah tewas kepada Brentford 3-1 dan seri 2-2 dengan Wolves pada Piala FA menyaksikan mereka terselamat daripada tewas hasil keputusan kontroversi VAR.Peluang The Reds yang menyasarkan kedudukan empat teratas kini semakin samar dengan kekalahan mengejut kepada Brighton."Teruk. Sangat teruk.Ia adalah perlawanan pasukan yang teratur menentang pasukan tidak terurus", ujar Klopp."Sangat kecewa persembahan hari ini. Kami membiarkan ruang dan tidak memberi tekanan kepada pihak lawan dan situasi ini tidak bagus terutamanya ketika menentang pasukan seperti Brighton. Mereka penuh keyakinan dan tidak seperti kami", tambah Klopp.Klopp berkata dia telah cuba mengubah corak permainan Liverpool bagi mengelak persembahan buruk pasukan itu, namun menurutnya, para pemain gagal menyesuaikan diri dengan perubahan tersebut."Saya mempunyai idea untuk mengubah formasi bagi membantu pasukan. Tetapi ia hanya sekadar idea. Kami tidak melakukannya dengan baik", kata pengurus yang berasal dari Jerman itu."Kami perlu lebih kreatif dengan pilihan yang ada. Apa yang saya lihat hari ini, Liverpool gagal", kata Klopp.Musim lalu, Liverpool sekadar memenangi Piala FA dan Piala Liga menyaksikan kejuaraan Liga Perdana diraih Manchester City.

(Pemain Pertahanan Liverpool Ibrahima Konate, tertunduk layu selepas pasukannya tewas 3-0 kepada Brighton/ FOTO AFP)


Liga Perdana Inggeris: Guardiola kecewa dengan keputusan VAR

MANCHESTER, 14 Januari-Pengurus Manchester City, Pep Guardiola kecewa dengan keputusan kontroversi VAR yang membenarkan gol Bruno Fernandes yang menyalakan kembali semangat pemain-pemain Manchester United bangkit daripada ketinggalan sebelum menang 2-1 ke atas Manchester City semalam.Pada perlawanan yang berlangsung di Old Trafford itu, Manchester City mendahului pada minit ke-60 melalui gol oleh Jack Grealish.Tuan rumah, Manchester United kembali menyamakan kedudukan pada minit ke-78 hasil jaringan oleh Bruno Fernandes.Jaringan tersebut yang pada mulanya tidak dibenarkan kerana penyerang Manchester United, Marcus Rashford berada pada kedudukan 'Offside' namun dibenarkan pengadil selepas pemeriksaan VAR yang mendapati penyerang itutidak menyentuh bola sebelum Fernandes menjaringkan gol.Keputusan itu mendatangkan kemarahan kepada Guardiola dan para pemain Manchester City yang mendakwa VAR tidak mengesan kehadiran Rashford yang dianggap membri gangguan kepada penjaga gol, Ederson.Keputusan pengadil yang membenarkan gol kepada Manchester City nyata menyentap semangat dan fokus pasukan 'The Citizen' apabila Marcus Rashford menjaringkan gol kemenangan pada minit ke-82 sekaligus mengesahkan kemenangan skuad 'Red Devils'."Marcus Rashford berada dalam kedudukan offside. Manakala Bruno Fernandes tidak. Rashford mengganggu penjaga gol dan pertahanan tengah kami", tegas Guardiola pada sidang media selepas perlawanan.Sementara itu, pengurus Manchster United, Erik ten Hag berkata dia memahami perasaan kecewa yang dialami Guardiola disebabkan keputusan VAR itu."Saya melihatnya dari sudut berbeza. Ia sangat mengelirukan. Tetapi kalau mengikut peraturan Rashford tidak menyentuh bola tersebut dan dia tidak mengganggu. Gol tersebut adalah sah", kata ten Hag.Pengurus berasal dari Belanda itu turut memuji semangat juang anak-anak buahnya yang berjaya menghasilkan kemenangan di luar dugaan." kami gembira dengan aksi pada separuh masa pertama perlawanan. Namun pada masa kedua, semuanya berubah. kami tidak proaktif. Ketika saya merancang ingin merubah strategi, mereka menjaringkan gol", ujarnya.Pasukan Manchester United kini di kedudukan ketiga liga dibezakan hanya satu mata dengan Manchester City di tangga kedua liga.

(Pemain Manchester United, Bruno Fernandes meraikan gol penyamaan ketika menentang Manchester City/FOTO AFP)


Syaidatul Afifah capai impian, tubuh akademi boling untuk anak muda

(Bekas bintang boling negara, Syaidatul Afifah Badrul Hamidi ketika mewakili skuad kebangsaansebelum bersara pada 2 September 2020/ Foto BERNAMA)

KUALA LUMPUR, 13 Januari - Meskipun sudah bersara daripada skuad kebangsaan, bekas bintang boling negara, Syaidatul Afifah Badrul Hamidi terus mencurah bakti dengan menubuhkan Akademi Syaidatul Afifah (ASA) untuk mengasah bakat anak muda.Bekas juara Kejohanan Boling Dunia 2017 berusia 30 tahun itu berkata dengan penubuhan akademi berkenaan membolehkan beliau mencapai impiannya untuk berkongsi pengalaman serta ilmu kepada generasi pelapis sukan terbabit. “Saya ingin melahirkan pemain boling bertaraf profesional, semestinya daripada akademi ini kita akan melahirkan atlet yang berdisplin…jadi hari ini bukan sahaja bagi mereka yang berpotensi tetapi mereka yang tidak tahu apa-apa mengenai boling juga saya akan ambil untuk dilatih. Untuk akademi kita ada tiga fasa, pertama kita akan ajar asas tentang boling selama tiga bulan, sekiranya tidak cukup kita akan latih mereka sehingga mereka layak untuk fasa kedua, fasa yang lebih ke hadapan tentang langkah dan kemahiran yang penuh,” katanya kepada pemberita semasa program pencarian bakat baharu ASA di sini hari ini.

(Bekas bintang boling negara, Syaidatul Afifah Badrul Hamidi/ Foto BERNAMA)

Bekas pemain kelahiran Ipoh itu berkata, dalam fasa ketiga mereka yang dilatih akan dinilai dan dibenarkan menyertai mana-mana perlawanan boling peringkat negeri atau kejohanan boling litar remaja peringkat kebangsaan selain mereka juga akan diberi pendedahan berkenaan kesedaran kecerdasan dan gaya pemakanan yang sihat.Terdahulu, pemilihan pencarian bakat baru ASA yang diadakan di Pusat Boling Sunway Mega Lanes membabitkan 30 orang pemain muda berumur antara tujuh hingga 15 tahun dengan hanya 15 orang bakal dipilih menyertai ASA. Syaidatul yang pernah mewakili negara selama 11 tahun, bersara daripada skuad kebangsaan pada 2 September 2020. -BERNAMA


Piala Dunia Hoki: Malaysia tumpas 0-4 kepada Belanda pada aksi pertama

(Malaysia tumpas 0-4 kepada Belanda dalam aksi pertama kumpulan C Piala Dunia Hoki2023/ FIH/World Sports Pic)

ROURKELA, 14 Januari - Malaysia terpaksa akur dengan kehebatan juara bertahan, Belanda selepas tumpas 0-4 dalam aksi pertama kumpulan C Piala Dunia Hoki 2023.Pertembungan berlangsung di Rourkela, India menyaksikan peluang terbaik skuad negara hanya hadir menerusi dua pukulan sudut penalti.Turun dengan jersi serba putih, gawang Malaysia yang diasak hebat banyak diselamatkan aksi cemerlang penjaga gol, Muhammad Hafizuddin Othman pada suku pertama.Gawang Malaysia akhirnya bolos pada suku kedua, selepas Thijs Van Dam memanfaatkan kealpaan benteng pertahanan negara untuk gol pertama Belanda pada minit ke-19.Gawang Malaysia sekali lagi bocor empat minit kemudian hasil jaringan penalti stroke pertahanan Belanda, Jip Janssen. Peluang terbaik negara hadir menerusi pukulan sudut penalti beberapa minit kemudian, namun ketangkasan penjaga gol Belanda, Pirmin Blaak berjaya menepis percubaan dilakukan penyerang sensasi negara, Faizal Saari.Malaysia sekali lagi memperoleh pukulan sudut penalti pada suku ketiga, namun kali ini digagalkan dengan perancangan 'set piece' yang lemah.

(Malaysia tumpas 0-4 kepada Belanda dalam aksi pertama kumpulan C Piala Dunia Hoki 2023/ FIH/World Sports Pic)

Belanda menambah dua lagi jaringan pada suku terakhir perlawanan menerusi jaringan Teun Beins dan Jorrit Croon dan menutup perlawanan dengan kemenangan 4-0.Malaysia berdepan misi wajib menang dalam aksi kedua kumpulan berdepan Chile pada 16 Januari untuk terus menghidupkan peluang melangkah jauh dalam kejohanan kali ini.Sementara itu, New Zealand turut melakar kemenangan menewaskan Chile, 3-1 dalam satu lagi aksi kumpulan C.Pasukan menghuni ranking ke-9 dunia itu tidak perlu menunggu lama memperoleh gol pertama menerusi jaringan padang Sam Lane pada minit ke-9.New Zealand semakin selesa pada suku kedua, selepas penyerang, Sam Hiha meledak dua gol padang untuk meletak pasukan mendahului 3-0.Chile yang membuat penampilan pertama dalam kejohanan kali ini tidak pulang hampa, memperoleh gol saguhati hasil jaringan Ignacio Contardo pada suku terakhir perlawanan.


PREPMA kenal pasti pelapis Jamery Siga

KUALA LUMPUR, 14 Januari- Persatuan Para Renang Malaysia (PREPMA) telah mengenal pasti beberapa atlet renang para muda, sebagai pelapis kepada Jamery Siga.

Presidennya Datuk Seri Megat D Shahriman Zaharudin berkata ini berdasarkan persembahan atlet muda yang beraksi pada Sukan Para Remaja Asia (AYPG) dan Sukan Para ASEAN (APG) ke-11 di Solo tahun lepas.“Kita ada atlet pelapis, sebab atlet renang para muda negara dah tunjukkan prestasi mereka tahun lepas ...saya pasti pengganti Jamery Siga ada.“Saya percaya prestasi yang mereka tunjuk dari tahun lepas sehingga tahun ini, mereka mampu memberi cabaran baik untuk lima tahun akan datang,” katanya kepada pemberita selepas Mesyuarat Agung Tahunan Pertama PREPMA di sini hari ini.

(Presiden PREPMA, Datuk Seri Megat D Shahriman Zaharudin/BERNAMA)

Megat D Shahriman yang juga merupakan Presiden Majlis Paralimpik Malaysia (MPM) pada masa sama mahu atlet para renang negara supaya menanam sifat berdaya saing bagi merebut tempat beraksi di APG Kemboja Jun ini. Sementara itu, pada Mesyuarat Agung Tahunan PREPMA berkenaan, Alwiyah Talib dilantik sebagai Naib Presiden manakala Nur Jamilah Yong Chia Chia sebagai Setiausaha Agung PREPMA.PREPMA telah diluluskan pendaftarannya oleh Pesuruhanjaya Sukan (PJS) pada 3 Nov tahun lepas dengan mempunyai tujuh ahli gabungan iaitu Kedah, Pulau Pinang, Selangor, Wilayah Persekutuan Kuala Lumpur, Negeri Sembilan, Johor dan Sarawak.Megat D Shahriman berkata penubuhan persatuan itu sejajar dengan arahan International Paralympic Committee (IPC) dengan setiap negara harus menubuhkan persatuan para kebangsaan sendiri.- BERNAMA


Man Utd dapatkan khidmat Weghorst secara pinjaman

MANCHESTER, 14 Januari- Manchester United melengkapkan peminjaman penyerang antarabangsa Belanda, Wout Weghorst dari Burnley untuk baki musim ini.United kekurangan penyerang sejak kontrak Cristiano Ronaldo di Old Trafford ditamatkan pada November.Weghorst, 30, menyertai Burnley dari kelab Jerman, Wolfsburg dengan harga £12 juta pada Januari 2022 tetapi hanya menjaringkan dua gol Liga Perdana Inggeris ketika Clarets tersingkir ke Liga Kejuaraan musim lalu.Dia kemudiannya dipinjamkan kepada kelab Turkiye, Besiktas dan menjaringkan sembilan gol dalam 18 perlawanan.Weghorst juga menjaringkan dua gol untuk Belanda dalam perlawanan suku akhir Piala Dunia menentang Argentina bulan lalu.“Saya berasa bertuah untuk menyertai Manchester United,” katanya dalam satu kenyataan kelab."Saya telah melihat kemajuan United bawah pengurus, Erik ten Hag musim ini dan tidak sabar untuk mula memainkan peranan saya dalam mendorong pasukan ke arah matlamatnya."“Wout mempunyai rekod jaringan gol yang konsisten di beberapa liga Eropah, dan sifat-sifatnya akan menambahkan lagi dimensi kepada skuad kami untuk baki musim ini,” kata pengarah bola sepak United, John Murtough. -AFP

(Manchester United melengkapkan peminjaman penyerang antarabangsa Belanda, Wout Weghorst dari Burnley untuk baki musim ini/REUTERS)


Badminton Terbuka Malaysia 2023: Axelsen mara ke separuh akhir

BUKIT JALIL, 14 Januari- Jaguh perseorangan lelaki dunia, Viktor Axelsen dari Denmark berjaya melayakkan diri ke peringkat separuh akhir Kejohanan Badminton Terbuka Malaysia 2023.Axelsen memastikan beliau berada dalam laluan untuk mempertahan kejuaraannya dengan menundukkan pemenang pingat gangsa Sukan Asia 2018, Kenta Nishimoto dari Jepun 21-16, 21-12 dalam perlawanan suku akhir.Pemain nombor satu dunia itu akan berhadapan satu lagi cabaran daripada pemain Jepun, Kanta Tsuneyama, yang mengejutkan pemain pilihan keenam kejohanan, Anthony Sinisuka Ginting dari Indonesia 21-14, 21-16.

(Aksi Axelsen menentang Kenta Nishimoto dari Jepun pada suku akhir Kejohanan Badminton Terbuka Malaysia 2023 / Foto BERNAMA)

Axelsen turun ke gelanggang selepas berehat dua hari berikutan pemain veteran Malaysia, Liew Daren menarik diri daripada perlawanan pusingan kedua akibat kecederaan betis kanannya semalam.


Final pertama Piala AFF: Vietnam, Thailand terikat 2-2

KUALA LUMPUR, 14 Januari- Juara dua kali, Vietnam gagal memanfaatkan kelebihan bermain di laman sendiri apabila terikat 2-2 dengan juara bertahan, Thailand, pada aksi final pertama Piala Persekutuan Bolasepak ASEAN (AFF) 2022 di Stadium Nasional My Dinh, Hanoi, semalam.Pemain gantian Vu Van Thanh, muncul penyelamat apabila jaringannya dua minit sebelum masa sebenar tamat berjaya mengelakkan tuan rumah daripada mengalami kekalahan.Vietnam bermula garang apabila percubaan leret penyerang, Pham Tuan Hai pada minit ke-10 tersasar di sebelah kiri gol sebelum sepakan deras oleh penyerang lawan, Adisak Kraisorn hampir mencemaskan pintu gol tuan rumah namun diselamatkan penjaga gol, Dang Van Lam, pada minit ke-14.

(Pemain Thailand diasak oleh dua pemain Vietnam pada pada aksi final pertama Piala AFF 2022 di Stadium Nasional My Dinh, Hanoi / Foto portal rasmi affmitsubishielectriccup)

Penyerang, Nguyen Tien Linh kemudian menggamatkan penyokong tuan rumah apabila menerbangkan badannya sebelum melepaskan tandukan untuk gol pertama perlawanan selepas menyambut hantaran lintang dari sebelah kanan oleh pemain pertahanan, Que Ngoc Hai, pada minit ke-24.Tersentak dengan jaringan tersebut, Thailand yang menggandakan usaha untuk menembusi gawang Golden Star Warriors nyaris menyamakan kedudukan.Bagaimanapun, sepakan percuma ketua pasukan, Theerathon Bunmathan hanya menggegar tiang kanan Vietnam, tiga minit sebelum separuh masa pertama tamat.


UMT sahut cabaran RLIR 2023

KUALA TERENGGANU, 14 Januari- Pasukan Pelayaran Universiti Malaysia Terengganu (UMT) menyahut cabaran dengan menampilkan dua pasukan di Kejohanan Regatta Antarabangsa Diraja Langkawi (RLIR) 2023.Lebih mencuri tumpuan, pasukan UMT 2 muncul satu-satunya pasukan wanita yang bersaing pada edisi ke-19 ini, bertanding menerusi kelas 'Sports Boat'. Dibarisi enam pelayar terdiri daripada kakitangan dan pelajar Sarjana Muda Sains Nautika dan Pengangkutan Maritim daripada Pusat Latihan Pelayaran UMT sekali gus menjadi Institusi Pengajian Tinggi (IPT) tunggal di Malaysia yang mempunyai pasukan pelayaran. "Meski latihan kami kurang daripada sebulan tetapi kami yakin boleh beri saingan terbaik dan bawa nama universiti ini ke peringkat lebih jauh. Walaupun kami satu-satunya wakil tunggal IPT, kami akan lakukan sehabis baik," kata Naila Nor Hasan selaku Ketua Pasukan Pelayaran UMT.RLIR 2023 turut menampilkan satu lagi pasukan lelaki UMT iaitu UMT 1, diketuai jurulatih yang juga bekas pelayar kebangsaan, Ku Anas Ku Zamil. Sebelum ini, pasukan pelayaran lelaki UMT berjaya meraih tempat ketiga pada Kejohanan Kapal Layar Antarabangsa di Korea Selatan pada November tahun lalu.


Yew Sin-Ee Yi beri keyakinan bangkit pada kejohanan akan datang

BUKIT JALIL, 14 Januari- Beregu lelaki negara, Ong Yew Sin-Teo Ee Yi memberi keyakinan akan bangkit pada kejohanan seterusnya selepas tewas kepada Indonesia pada suku akhir Kejohanan Badminton Terbuka Malaysia 2023.Yew Sin berkata, mereka akan merangka strategi bersama jurulatih, Rosman Razak untuk mempamerkan aksi terbaik pada kejohanan akan datang.Sementara itu, Ee Yi memaklumkan, mereka juga akan bermain dengan lebih konsisten pada masa hadapan.“Set pertama kita lebih main bertahan, namun sebaik masuk set kedua kita masih menggunakan taktik yang sama, Fajar-Muhammad Rian sudah tukar taktik, mungkin itu yang menyebabkan mereka mampu menang," katanya selepas tewas kepada beregu Indonesia di Arena Axiata di sini malam tadi.

(Aksi Yew Sin-Ee Yi pada suku akhir Kejohanan Badminton Terbuka Malaysia 2023 / Foto BERNAMA)

Beregu negara itu gagal meneruskan saingan ke peringkat separuh akhir apabila tewas 21-14, 16-21 dan 17-21 dalam pertarungan selama 75 minit.Terdahulu, beregu campuran negara  Chen Tang Jie-Toh Ee Wei yang melangkah ke suku akhir, tewas kepada bekas juara dunia dari Thailand, Dechapol Puavaranukroh-Sapsiree Taerattanachai, 19-21, 9-21.Pemain-pemain lain yang diharap menyerlah dalam kejohanan berkenaan ialah perseorangan lelaki, Lee Zii Jia dan beregu wanita negara, Pearly Tan-M Thinaah yang tersingkir seawal pusingan pertama.Sementara seorang lagi pemain perseorang negara, Ng Tze Yong dan beregu lelaki, Aaron Chia-Soh Wooi Yik terkandas di pusingan kedua.


Badminton Terbuka Malaysia 2023: Cabaran pasangan beregu campuran Tang Jie-Ee Wei berakhir

BUKIT JALIL, 13 Januari- Hasrat beregu campuran negara, Chen Tang Jie-Toh Ee Wei melangkah ke separuh akhir Kejohanan Badminton Terbuka Malaysia 2023 di Stadium Axiata di sini tidak kesampaian.Tang Jie-Ee Wei yang menduduki ranking ke-17 dunia tewas kepada beregu di ranking kedua, Dechapol Puavaranukroh-Sapsiree Taerattanachai dari Thailand dalam perlawanan dua set.Beregu negara memulakan permainan dengan agak agresif dalam set pertama sebelum kalah tipis 19-21.Dalam set kedua, Tang Jie-Ee Wei gagal menyaingi ketangkasan Puavaranukroh-Taerattanachai dan tewas 9-21.Harapan Malaysia kini disandarkan di bahu pasangan beregu lelaki, Ong Yew Sin-Teo Ee Yi yang akan berdepan beregu nombor satu dunia, Fajar Alfian-Muhammad Rian Ardianto dari Indonesia.

(Cabaran pasangan beregu campuran Tang Jie-Ee Wei berakhir)


Kelantan FC ikat jurulatih Choi Moonsik bagi hadapi Liga Super 2023

KOTA BHARU, 13 Januari - Kelantan FC mengikat jurulatih import dengan mendapatkan khidmat bekas pemain kebangsaan dari Korea Selatan, Choi Moonsik bagi menghadapi saingan Liga Super musim depan.Kelantan FC dalam kenyataan hari ini memaklumkan jurulatih berusia 52 tahun itu telah menandatangani kontrak bersama pasukan itu semalam dalam usaha memberi saingan sengit dan cabaran lebih hebat kepada pasukan lawan. Moonsik mempunyai pengalaman luas dalam bola sepak terutamanya di benua Asia selain pernah beraksi di pentas Piala Dunia era 90-an.

(Kelantan FC mendapatkan khidmat bekas pemain kebangsaan dari Korea Selatan, Choi Moonsikbagi menghadapi saingan Liga Super 2023/ Foto FB TRW Kelantan FC)

Beliau turut membimbing beberapa kelab bola sepak kebangsaan Korea Selatan dan menjadi pemain skuad kebangsaan negara itu dengan beberapa siri perlawanan peringkat dunia termasuk kelayakan Piala Dunia pada 1998, Piala Dunia AS 1994 dan kejohanan Olimpik Barcelona 1992.Antara pencapaian Moonsik sepanjang karier kejurulatihannya ialah Juara Sukan Asia Incheon dan Juara King’s Cup Thailand sebagai pembantu jurulatih bersama skuad kebangsaan B23 Korea Selatan dan Juara Sukan Asia Incheon.Moonsik akan turut dibantu bekas pengendali Kelantan FC musim lepas, Rezal Zambery Yahya yang mengisi tempat sebagai penolong jurulatih.


Chelsea tewas 1-2, Joao Felix terima kad merah

LONDON, 13 Januari- Chelsea dilihat terus bergelut dengan prestasi semasa apabila gagal meraih tiga mata penuh perlawanan.Pada aksi awal pagi tadi, The Blues tewas 1-2 menentang Fulham sekali gus menambah tekanan kepada Graham Potter.Dalam perlawanan tersebut gol awal diperoleh menerusi pemain Fulham, William pada minit ke-25 sebelum Chelsea dapat menyamakan kedudukan pada minit ke-47 hasil jaringan Kalidou Koulibaly.Bagaimanapun aksi babak kedua sedikit goyah buat Chelsea apabila pemainnya, Joao Felix dilayangkan kad merah pada minit ke-58 sekali gus terpaksa beraksi dengan 10 pemain.Situasi itu menambah tekanan kepada Chelsea hingga melakukan beberapa kesilapan di bahagian pertahanan yang akhirnya menghukum skuad bimbingan Potter.Gol kedua Fulham pada minit ke-73 diperoleh menerusi Carlo Vinicius selepas penjaga gol Chelsea, Kepa Arrizabalaga gagal menepis jaringan tersebut dengan baik.Kekalahan itu menyebabkan Chelsea berada di tangga ke-10 liga dengan 25 mata ketinggalan 19 mata daripada pendahulu Arsenal.-AFP


Ahmad Syihan sertai JDT

(Tangkap layar klip video daripada laman sosial JOHOR Southern Tigers)

JOHOR BAHRU, 13 Januari- Penjaga gol skuad kebangsaan, Ahmad Syihan Hazmi Mohamed kini sah menjadi milik kelab paling berjaya Liga Malaysia, Johor Darul Ta'zim (JDT) bagi menghadapi saingan Liga Malaysia musim 2023.Klip video yang disiarkan di laman sosial kelab itu pagi tadi, memaparkan penjaga gol tersebut dibawa menaiki kereta limosin yang menuju ke Stadium Sultan Ibrahim.Ahmad Syihan mengenakan suit berlogo JDT dan kemudiannya menggunakan jersi penjaga gol JDT, bernombor 33 memaparkan namanya.Beliau terdahulu turut dikaitkan dengan beberapa pasukan besar dalam saingan Liga Super.Kehadiran Ahmad Syihan juga melengkap kuota penjaga gol skuad Harimau Selatan yang kini memiliki Farizal Marlias dan Muhammad Haziq Nadzli, malah beliau juga menggantikan Izham Tarmizi Roslan yang dipinjamkan kepada Sri Pahang FC bagi tempoh semusim bersama kelab berkenaan.

(Tangkap layar klip video daripada laman sosialJOHOR Southern Tigers)


Marcus Rashford kembali dihargai selepas ketiadaan Ronaldo

MANCHESTER, 13 Januari- Penyerang, Marcus Rashford kini kembali menerajui jentera serangan pasukan Manchester United selepas ketiadaan bintang Portugal, Cristiano Ronaldo.Rashford akui sedikit kecewa tidak diturunkan selepas kembalinya idola bola sepak dunia itu ke kelab lamanya dalam menghidupkan peluang 'cerah' skuad itu di Liga Perdana.Menjelang pertemuan dengan Manchester City, khidmat Rashford ditaruh pengendalinya, Erik ten Hag dalam mengemudi serangan United, Sabtu ini.Kebangkitan Rashford dilihat sebagai aset utama pasukan dalam memastikan sasaran kelab tercapai untuk berada dalam kelompok empat terbaik musim ini.Pemain berusia 25 tahun itu pamer aksi konsisten selepas berjaya menjaringkan gol dalam perlawanan berturut-turut, di Liga Perdana dan Piala Carabao.Peminat dan penyokong skuad The Red Devils turut menzahirkan kerisauan terhadap prestasi dan peluang Rashford sebelum ini dalam pasukan meski dia pernah digelar bintang remaja sensasi apabila ditandatangani pasukan dari Old Trafford sejurus selepas bergraduasi di akademi.Rashford yang dilahirkan di Manchester dianugerahkan pingat MBE (Ahli Perintah Empayar British) selepas memainkan peranan penting dalam memperjuang isu makanan percuma untuk pelajar sekolah.-AFP


FIFA umum senarai pendek calon Anugerah Bola Sepak Best 2022

PARIS, 13 Januari- Susulan kejayaan menjulang Piala Dunia, Argentina mendominasi dalam senarai pendek untuk Anugerah Bola Sepak Best FIFA, apabila penyerangnya Lionel Messi dan Julian Alvarez, penjaga gol Emiliano Martinez dan jurulatih Lionel Scaloni menerima pencalonan dalam kategori masing-masing.Messi, bersama rakan sepasukannya di Paris St Germain Kylian Mbappe dan Erling Haaland dari Manchester City, adalah antara 14 pemain yang disenarai pendek untuk anugerah Pemain Lelaki Terbaik FIFA, kata badan induk dunia itu pada Khamis.Ketiga-tiga mereka disertai oleh pemenang tahun lalu Robert Lewandowski dari Barcelona, pemain Manchester City Kevin De Bruyne, Mohamed Salah dari Liverpool dan Neymar dari PSG dan Achraf Hakimi.Pemain Real Madrid, Karim Benzema, yang memenangi anugerah Ballon d'Or 2022, turut berada dalam senarai pendek.

Sementara anugerah wanita pula menyaksikan dominasi daripada pemain dari Barca dan Arsenal.Sarina Wiegman, yang membawa England merangkul kejuaraan Kejohanan Eropah tahun lalu, menyertai senarai pendek Jurulatih Wanita Terbaik FIFA oleh Emma Hayes dari Chelsea dan pengurus Jerman Martina Voss-Tecklenburg.Jurulatih Real Madrid Carlo Ancelotti dan Pep Guardiola dari Manchester City dicalonkan untuk anugerah lelaki, bersama Scaloni dari Argentina, bos Perancis Didier Deschamps dan pengurus Maghribi Walid Regragui.Alisson Becker dari Liverpool, Thibaut Courtois dari Real Madrid dan Martinez dari Aston Villa adalah antara calon untuk anugerah Penjaga Gol Lelaki Terbaik FIFA.FIFA berkata ia akan mengumumkan tiga finalis dalam setiap kategori pada awal Februari.FIFA juga mengumumkan senarai pendek 11 pemain untuk Anugerah Puskas tahun ini bagi gol "paling cantik", dengan voli hebat Mbappe menentang Argentina dalam perlawanan akhir Piala Dunia turut tercalon.-REUTERS


R.Kogileswaran lebarkan karier ke Korea Selatan

KUALA LUMPUR, 12 Januari- Bekas pemain Petaling Jaya (PJ) City FC, R. Kogileswaran, sah diikat kelab daripada Liga Korea Selatan, Chungbuk Cheongju FC.Perkara itu disahkan Pengerusi Jawatankuasa Media, Komunikasi dan Perhubungan Awam. Persatuan Bolasepak Malaysia (FAM), Christopher Raj menerusi laman Instagram rasminya.Kogileswaran yang turut dikenali sebagai Kogi dimaklumkan mengikat kontrak selama setahun bersama kelab yang bermain di liga divisyen dua (K2) negara itu.Beliau yang pernah menyarung jersi skuad kebangsaan sebelum ini turut dikaitkan dengan perpindahan ke kelab Singapura, Tampines Rovers namun memilih Liga Korea sebagai destinasi utamanya.Pemain berusia 24 tahun itu sekali gus menjadi pemain kedua dari rantau Asia Tenggara dalam saingan K2 di mana sebelum ini ketua pasukan skuad kebangsaan Indonesia, Asnawi Mangkualam beraksi bersama Ansan Greeners FC- BERNAMA


(TSG catat penajaan terbesar sejak ditubuhkan)

KUALA TERENGGANU, 13 Januari- Gergasi sukan berbasikal Asia, Terengganu Cycling Team (TSG) membuka lembaran musim 2023 ini dengan mencipta penanda aras baharu untuk menerima jumlah penajaan terbesar dalam sejarah penubuhan sejak 2011. Sebanyak RM11,039,088.00 jumlah tajaan berjaya dikumpul, sekali gus bakal menjadi momentum terbaik untuk sekali lagi mempertahankan kejuaraan yang telah dilakar pada musim ini.  Menurut Ketua Pegawai Operasi TSG, Nasiruddin Wan Idrus pasukan TSG kini menjadi satu jenama antarabangsa yang mampu untuk meyakinkan barisan-barisan penaja musim ini sama ada dalam negeri mahupun antarabangsa. Tajaan musim ini juga turut mendapat kepercayaan beberapa entiti perniagaan dari Jepun, Taiwan, Indonesia dan Singapura untuk turut sama mewarnai kalendar perlumbaan berbasikal dunia UCI musim 2023 ini.  Malah TSG juga turut telah memainkan peranan untuk membuka peluang jalinan kerjasama pelaburan di antara Terengganu dan negara Turkiye setelah beraksi selama dua musim di sana dalam siri Jelajah Eropah.  "Kita sekarang ini mengikut perubahan semasalah..kita tengok kita dah mempunyai dari segi kekuatan kewangan yang agak stabil dan kita cuba untuk mendapatkan perlumbaan yang menawarkan point yang lebih banyak iaitu yang bertaraf 2.1 dan Pro Series," kata Nasiruddin.

(Menteri Besar Terengganu, Dato' Seri Dr. Ahmad Samsuri Mokhtar)

"Saya percaya itu merupakan satu pengiktirafan bila pencapaian baik maka tentulah ramai penaja-penaja dalam negeri dan peringkat antarabangsa yang ingin menaja," kata Menteri Besar Terengganu Dato' Seri Dr. Ahmad Samsuri Mokhtar. Untuk rekod, TSG yang menutup musim lalu penuh bergaya selaku Juara Asia Jelajah Asia UCI setelah meraih 118 podium untuk berada di tangga kedudukan ke-31 dunia daripada 212 pasukan profesional seluruh dunia yang bertanding.  Pencapaian ini sekali gus juga untuk meletakkan TSG sebagai pasukan di kedudukan ke-3 pasukan Benua Dunia (UCI Continental Team) daripada 178 pasukan.


Maghribi tarik diri daripada Kejohanan Negara Afrika

RABAT, 12 Januari- Maghribi mengumumkan bahawa ia membatalkan penyertaannya dalam Kejohanan Bola Sepak Negara Afrika, menyalahkan tuan rumah Algeria kerana menutup ruang udaranya kepada penerbangan Maghribi."Pasukan kebangsaan Maghribi tidak dapat sampai ke (bandar Algeria) Constantine kerana kebenaran untuk penerbangan mereka dengan Royal Air Maroc, pengangkut rasmi pasukan, belum disahkan," kata Persekutuan Bola Sepak Maghribi (FRMF) dalam satu kenyataan.Menurut kenyataan itu Konfederasi Bola Sepak Afrika (CAF) memaklumkannya bulan lalu bahawa Algeria telah mengeluarkan "kebenaran pada dasarnya" untuk penerbangan itu.Tetapi hanya 24 jam sebelum kejohanan bermula pada hari Jumaat, FRMF berkata ia "dengan rasa kesal menyatakan bahawa kebenaran muktamad untuk penerbangan dari Rabat ke Constantine tidak disahkan".Algeria menutup ruang udaranya kepada semua penerbangan Maghribi pada September 2021, sebulan selepas ia memutuskan hubungan diplomatik dengan negara jiran itu.Tindakan itu didorong oleh pertikaian lama Sahara Barat dan hubungan dengan Israel.Pasukan Maghribi yang mencipta sejarah bulan lalu dengan menjadi pasukan Afrika/Arab pertama mara ke separuh akhir Piala Dunia, telah memenangi dua Kejohanan Negara Afrika sebelum ini. -AFP

(Penyokong Maghribi bersorak ketika mereka tiba untuk perlawanan bola sepak Kumpulan F Piala Dunia Qatar 2022/File AFP)


Badminton Terbuka Malaysia: Pasangan Yew Sin-Ee Yi mara ke suku akhir kejohanan

BUKIT JALIL, 12 Januari-Beregu lelaki negara, Ong Yew Sin dan Teo Ee Yi memberi sedikit kelegaan buat peminat badminton negara apabila menjadi wakil Malaysia pertama mengesahkan kemaraan ke pusingan suku akhir Kejohanan Terbuka Malaysia 2023.Pasangan negara itu mara setelah menumpaskan lawan dari Taiwan, Lu Ching Yao-Yang Po Han dalam pertarungan 3 set di Axiata Arena, Bukit Jalil hari ini.Pada pertemuan di pusingan 16 terakhir itu, Yew Sin-Ee Yi bagaimanapun dipaksa bekerja keras sebelum menang ke atas pasangan ranking ke-15 dunia tersebut.Beregu nombor tujuh dunia itu bangkit daripada kekalahan set pertama untuk mendominasi dua set berikutnya, sekali gus menang 17-21, 21-13 dan 21-14.Sokongan padu peminat negara di Axiata Arena jelas menyuntik semangat mereka untuk bangkit menjamin slot ke suku akhir.Menurut Teo Ee Yi, sokongan peminat yang hadir di stadium menyemarakkan semangat mereka untuk bangkit memenangi perlawanan."Beraksi di halaman sendiri beri sedikit kelainan. Sorakan penonton membuatkan kami bersemangat untuk bermain dengan baik", katanya ditemui selepas perlawanan.Kejayaan itu memberi kegembiraan buat peminat Malaysia selepas jaguh perseorangan negara, Lee Zii Jia dan beregu wanita utama, Pearly Tan-M. Thinaah tersingkir awal di kejohanan ini.Yew Sin dan Ee Yi bagaimanapun bakal berdepan laluan sukar apabila diundi bertemu beregu nombor satu dunia dari Indonesia, Muhammad Rian Ardianto-Fajar Alfian di suku akhir petang esok.

(Beregu lelaki negara, Ong Yew Sin dan Teo Ee Yi mara ke suku akhir)


Terbuka Australia: Djokovic berhadapan pemain ranking ke-75 dalam perlawanan pertama

MELBOURNE, 12 Januari- Novak Djokovic diundi menentang pemain Sepanyol Roberto Carballes Baena dalam perlawanan pembukaan Terbuka Australia di siniBintang Serbia itu, yang diusir kerana enggan mengambil vaksin COVID-19 setahun lalu, akan memulakan usahanya merebut gelaran Terbuka Australia ke-10 dan menyamai rekod Grand Slam ke-22 dengan menentang pemain yang menduduki ranking ke-75 dunia.Dengan ketiadaan pemain nombor satu dunia Carlos Alcaraz yang cedera, juara bertahan Rafael Nadal mengambil alih kedudukan pilihan utama dan bermula menentang pemain Britain, Jack Draper.Djokovic, pilihan keempat kejohanan, akan bermain perlawanan amal menentang bintang Australia, Nick Kyrgios pada petang Jumaat dan mungkin kembali berhadapan lawan yang sama di pusingan suku akhir jika kedua-duanya melangkah sejauh itu.Kyrgios bagaimanapun perlu melepasi pilihan kesembilan Holger Rune dan pilihan kelima Andrey Rublev.Pilihan kedua Casper Ruud, yang mengalami kekalahan mengejut dalam perlawanan pertamanya di Auckland Classic pada hari Rabu, akan memulakan cabaran dengan menentang pemain Czech, Tomas Macchac.Manakala Daniil Medvedev, finalis dalam dua Terbuka Australia sebelum ini, akan menentang pemain Amerika Syarikat Marcos Giron. Pilihan ketiga Stefanos Tsitsipas pula dijangka berdepan perlawanan sukar menentang Quentin Halys dari Perancis. -AFP

(Djokovic berhadapan pemain ranking ke-75 dalam perlawanan pertama/REUTERS)


Reputasi gah antara sebab Marcote sertai Selangor FC

KUALA LUMPUR, 12 Januari-Penolong jurulatih Selangor FC yang baharu, Ramon Marcote menyifatkan kelab itu mempunyai reputasi baik sekali gus membuatkan beliau tertarik untuk kembali ke Malaysia.Jelas beliau, jurulatih Selangor FC, Tan Cheng Hoe juga merupakan salah seorang jurulatih terbaik di Malaysia dan teruja untuk bekerjasama."Saya menyertai Selangor kerana reputasi hebat kelab. Semestinya jika anda mendapat tawaran menyertai kelab seperti ini, ia sukar ditolak. Ini adalah tempat terbaik bagi menyumbang sesuatu bagi mencapai sasaran yang ditetapkan oleh kelab", ujar Marcote kepada media dalam satu sidang media.Sebelum ini Marcote pernah bekerja dengan Cheng Hoe pada tahun 2015 di Kedah sebagai jurulatih kecergasan.Beliau yang mempunyai lesen kejurulatihan UEFA Pro merupakan bekas pengendali skuad pembangunan Atletico Madrid pada tahun 2016/2017.

(Ramon Marcote (kiri) dan Tan Cheng Hoe pada sidang media pasukan itu semalam)


Nick Kyrgios jadi pemilik bersama South East Melbourne Phoenix

MELBOURNE, 12 Januari- Bintang tenis Nick Kyrgios menjadi pemilik bersama kelab bola keranjang Australia South East Melbourne Phoenix pada Khamis.Pemain berusia 27 tahun itu, yang kini sedang bersiap sedia untuk Terbuka Australia minggu depan, mengakui telah lama meminati bola keranjang.Kyrgios berkawan rapat dengan pemilik pasukan, Romie Chaudhari dan berkata dia sangat teruja untuk bekerjasama."Saya suka visi yang dia kongsikan dengan saya, dan saya dan pasukan saya sangat kagum dengan pencapaian kelab dalam tempoh yang singkat," kata warga Australia itu yang juga peminat tegar Boston Celtics."Saya tahu banyak yang boleh saya sumbangkan dalam kelab."Saya tidak sabar untuk turun ke South East Melbourne dan bertemu pasukan serta peminat serta bekerjasama dengan belia di bandar ini."NBL dianggap sebagai salah satu liga bola keranjang terbaik di dunia selain NBA.Pelaburan Kyrgios dalam Phoenix adalah usaha terbarunya dalam pemilikan pasukan sukan.-AFP


Kim Pan Gon wujudkan satu dimensi baharu dalam kalangan pemain

KUALA LUMPUR, 12 Januari - Jurulatih pasukan kebangsaan, Kim Pan Gon telah mewujudkan satu dimensi baharu dalam kalangan pemain sepanjang kempen kejohanan Piala AFF 2022, baru-baru ini, kata Pemerhati sukan tempatan, Mohd Sadek Mustaffa.Beliau berkata, sepanjang kempen berkenaan jurulatih dari Korea Selatan itu memberikan ruang dan peluang kepada pemain-pemain muda dan pemain bukan ternama.

(Mohd Sadek ketika ditemubual pemberita RTM)

"Ini menunjukkan pasukan kebangsaan tidak ketandusan pemain, seperti mana jurulatih-jurulatih terdahulu tertumpu kepada pemain-pemain yang diberi gelaran bintang itu," kata Mohd Sadek di sini.Antara pemain yang menjadi tumpuan pada kempen kali ini ialah penyerang Faisal Halim dengan empat gol, Stuart Wilkin dua gol, selain pemain tengah Mukhairi Ajmal, dan Sergio Aguero.Selepas ini tumpuan pastinya terarah kepada persiapan pasukan menghadapi Piala Asia 2024 selepas skuad negara layak secara merit sebagai naib juara Kumpulan E.


Arul Selvaraj puas hati dengan taktikal skuad Speedy Tigers

KUALA LUMPUR, 12 Januari- Ketua Jurulatih skuad hoki kebangsaan, A Arul Selvaraj menganggap kekalahan kepada Sepanyol pada aksi persahabatan di India sebelum memulakan kempen Kejohanan Piala Dunia 2023 Bhubaneswar-Rourkela, India sebagai medan menguji pendekatan taktikal skuadnya.Menurutnya, biarpun tewas 2-3 pada aksi pemanas badan kepada pasukan di ranking kelapan dunia itu, beliau tetap berpuas hati selain optimis skuadnya tidak akan memberikan laluan mudah kepada pasukan Belanda pada aksi pembukaan untuk Malaysia pada kejohanan itu, Sabtu ini."Satu keputusan yang bagus daripada segi pendekatan taktikal. Walaupun bukan bermain minit penuh kita tetap pamerkan persembahan cukup baik dan menggangap ianya seperti perlawanan sebenar menentang Belanda nanti.Harapan saya agar ia akan diterjemahkan kepada satu kejayaan pula berdasarkan persembahan itu. Ia sekali gus akan menjadi pemangkin kepada kejayaan di perlawanan kedua dan ketiga," katanya menerusi pautan video dikongsi kepada media.

Terdahulu, pada perlawanan tersebut Malaysia memperoleh dua gol hasil jaringan Norsyafiq Sumantri dan Muhammad Aminuddin Mohd Zain.Selepas menentang juara tiga kali Belanda pada aksi pembukaan Kumpulan C pada kejohanan itu, Malaysia yang menduduki ranking ke-11 dunia dijadual berdepan Chile yang berada di ranking ke-22 dunia pada 16 Januari, sebelum menamatkan saingan kumpulan berdepan New Zealand (kesembilan dunia) pada 19 Januari.Mengikut format kejohanan, juara kumpulan akan terus mara ke suku akhir, manakala pasukan di tempat kedua dan ketiga akan beraksi menentang pasukan Kumpulan D (England, India, Sepanyol, Wales) dalam pusingan kalah mati untuk slot ke suku akhir.- BERNAMA


Liu Ying gantung raket, ucap selamat tinggal kepada peminat

KUALA LUMPUR, 11 Januari- Pemain beregu campuran profesional negara Goh Liu Ying, menamatkan kariernya selaku pemain selepas  berkecimpung dalam badminton seawal usia 13 tahun.Aksi pusingan pertama Terbuka Malaysia 2023 di Axiata Arena pada hari ini, merupakan perlawanan kompetitif terakhir bagi pemenang pingat perak Olimpik Rio 2016 itu.Liu Ying, 34, yang kembali bergandingan bersama Chan Peng Soon buat kali terakhir pada kejohanan ini, terpaksa akur apabila tewas 21-18, 15-21, 7-21 kepada gandingan Indonesia, Rehan Naufal Kusharjanto-Lisa Ayu Kusumawati, selepas pertarungan selama 58 minit.Bercakap kepada pemberita selepas aksi itu, Liu Ying berkata beliau sebenarnya mengharapkan untuk melakar sekurang-kurangnya satu kemenangan di hadapan peminat badminton tanah air, namun tetap gembira apabila sorakan tanpa henti didengarinya sepanjang perlawanan itu.“Sebelum bermula perlawanan, saya fikir kalau boleh ingin mencatat satu kemenangan dan ia satu bonus jika dapat melakukannya bersama Peng Soon.“Meskipun tewas, saya anggap ini memori yang saya tidak akan lupakan kerana dapat mengambil bahagian di Terbuka Malaysia bersama Peng Soon. Saya harap selepas ini penyokong rindu kelibat saya dan Peng Soon,” katanya.Beliau yang kelihatan sebak selepas tamat perlawanan, turut merakamkan ucapan penghargaan dan terima kasih kepada semua pihak yang menyokong kerjayanya, sepanjang berkecimpung dalam arena badminton.Kejohanan Terbuka Malaysia 2023 merupakan pengakhiran yang bermakna, apabila kejohanan yang sama menyaksikan beliau memulakan gandingannya bersama Peng Soon, 13 tahun lalu.Peng Soon akan terus beraksi sebagai pemain profesional bersama Cheah Yee See.

Sementara itu, satu lagi beregu campuran negara, Chen Tang Jie-Toh Ee Wei yang baru digandingkan Disember lepas, melakar kejutan dengan menewaskan pilihan keenam kejohanan, Tan Kian Meng-Lai Pei Jing, yang juga rakan senegara, 21-15, 21-10.Gandingan yang berada pada ranking ke-147 dunia itu, akan melakukan perhitungan menentang pasangan Indonesia Rehan Naufal-Lisa Ayu (ke-12 dunia).“Gelanggang ini agak besar, jika dipukul kuat, mudah untuk keluar, jadi strategi kami ialah kawal bulu tangkis, saya cuba yang terbaik dan sebenarnya jurulatih kami (Nova Widianto) berikan kami banyak strategi jadi kami amat hargainya,” kata Ee Wei.  -BERNAMA


Piala AFF: Impak positif bola sepak negara

PATHUM THANI, 11 Januari-Kekalahan Malaysia kepada Thailand di peringkat separuh akhir Piala AFF 2022 semalam tidak seharusnya ditangisi dan menjadi igauan ngeri buat pemain serta penyokong Harimau Malaya.Sebaliknya, ketua jurulatih negara, Kim Pan Gon menyifatkan, pengalaman yang diperolehi sepanjang kempen ini telah berjaya menghasilkan impak positif buat masa depan skuad negara, terutamanya dalam menghadapi kempen Piala Asia 2023 selepas ini.Pada aksi separuh akhir kedua semalam, Malaysia tewas 0-3 kepada Thailand di Stadium Thammasat, sekali gus gagal ke final selepas tersingkir dengan agregat 3-1.Meskipun kekecewaan jelas terpancar di wajah Pan Gon, beliau bagaimanapun enggan memikirkan kegagalan tersebut, sebaliknya meluahkan penghargaan ke atas anak buahnya yang menunjukkan semangat juang yang tinggi dan bersatu padu demi mencapai kejayaan dalam kempen ini."Saya rasa kita perlu memikirkan sangat tentang kekalahan ini. Paling penting tanpa kesemua pemain-pemain ini, kita tidak akan menyertai pertandingan ini" ujar Pan Gon.Jurulatih berusia 53 tahun itu turut berkata pihaknya akan menjalankan penilaian menyeluruh bagi mendapatkan gambaran tentang barisan pemain yang akan dikekalkan bagi kejohanan seterusnya.Dalam pada masa yang sama, beliau bersedia mengambil tanggungjawab dan kritikan susulan kekalahan kepada Thailand.“Sebahagian pemain akan kekal, sebahagian pemain, mungkin ini yang terakhir, kami tidak tahu, tapi kami tidak mahu menyalahkan mereka. Saya akan mengambil semua tanggungjawab,” katanya. Dalam kempen Piala AFF ini, skuad Harimau Malaya dibarisi kebanyakan muka baharu selepas 14 pemain utama tidak dapat menyertainya kerana hal peribadi, komitmen keluarga dan masalah kecederaan.Skuad negara yang pernah muncul juara pada 2010, tersingkir di peringkat kumpulan dalam edisi sebelum ini.

(Ketua Jurulatih Malaysia, Kim Pan Gon)


Chelsea pinjam Joao Felix dari Atletico Madrid

LONDON, 11 Januari-Chelsea dilaporkan telah mencapai persetujuan secara lisan dengan Atletico Madrid ke atas perancang, Joao Felix menerusi kotrak pinjaman.Felix menjadi antara pemain yang menjadi sasaran Graham Potter dalam misi memperbaki rekod buruk pasukannya dalam kempen musim ini.Laporan media menyebut perjanjian pinjaman itu bernilai 11 juta euro dengan kontrak sehingga Jun 2023.Gaji Felix pula akan dibayar secara penuh oleh Chelsea.Perancang Portugal itu bagaimanapun akan menyambung kontrak bersama kelab asalnya, Atletico sehingga 2027 bagi menghalang Chelsea mendapatkannya secara kekal.Dia yang kini berusia 24 tahun, akan terbang ke London dalam masa terdekat bagi mejalani ujian perubatan sebelum menandatangani kontrak pinjaman.Chelsea kini berada di tangga ke-10 liga dan bergelut untuk melayakkan diri ke Liga Eropah susulan prestasi tidak menentu yang dipamerkan oleh pasukan itu musim ini.

(Pasukan Chelsea bergelut di tangga ke-10 liga Perdana Inggeris / FOTO AFP)


Liga Super: Selangor mahu pulih reputasi, jadi pencabar kejuaraan

SHAH ALAM, 11 Januari-Selangor FC menyahut cabaran tahun ini untuk menjadi pencabar kejuaraan Liga Malaysia musim ini, sekali gus memulihkan kembali reputasi mereka yang tercalar musim lepas.Ketua jurulatihnya, Tan Cheng Hoe berkata, setiap pemain Selangor perlu menampilkan semangat kebangkitan dalam diri sendiri sekiranya mahu mengubah imej The Red Giants.Jelasnya, mereka juga dicabar untuk menunjukkan peningkatan selain menetapkan misi menjulang beberapa gelaran musim ini."Bagi saya, paling penting adalah peningkatan pasukan dari segi latihan setiap hari. kita hendak membentuk pasukan yang mantap . Kita bukan hendak cabar sesiapa. Kita ingin cabar diri sendiri memberi saingan kepada setiap pasukan dalam liga Malaysia," katanya kepada media.Mengenai persiapan pasukan pada musim 2023, Cheng Hoe berkata, pihak pengurusan sudah merancang untuk mengadakan perlawanan persahabatan dengan kelab luar negara seperti Thailand, Kemboja dan Vietnam, tetapi akan dimuktamadkan kemudian.

(Ketua Jurulatih Selangor, Tan Cheng Hoe)


Hoki Piala Dunia: 'Perlawanan menentang Sepanyol uji kekuatan 'Speedy Tiger'

KUALA LUMPUR, 11 Januari- Skuad hoki kebangsaan bakal menjadikan perlawanan persahabatan menentang Sepanyol sebagai persiapan akhir pasukan menjelang kejohanan hoki Piala Dunia di India, Jumaat ini.Perlawanan persahabatan yang dijadual berlangsung hari ini penting bagi menyesuaikanpemain dengan corak permainan berintensiti tinggi menentang pasukan berkelas dunia.Menurut Ketua pasukan Muhammad Marhan Mohd Jalil, aksi pemanas badan menentang pasukan di ranking kelapan dunia itu juga, menjadi platform terbaik bagi rakan sepasukannya untuk memperbaiki kelemahan yang ada, menjelang aksi sebenar Piala Dunia.Pemain pertahanan itu berharap, agar rakan sepasukan dapat menampilkan persembahan terbaik menentang skuad dari Eropah itu, sekali gus dapat menyuntik motivasi buat pasukan bimbingan A. Arul Selvaraj sewaktu bersaing di India.Malaysia dijadual memulakan aksi pertama Piala Dunia menentang juara tiga kali Belanda pada aksi pembukaan Kumpulan C, Sabtu ini.Selepas itu skuad kebangsaan yang menduduki ranking ke-11 dunia akan berdepan Chile yang berada di ranking ke-22 dunia pada 16 Januari, sebelum menamatkan saingan kumpulan berdepan New Zealand pada 19 Januari ini.Mengikut format kejohanan, juara kumpulan akan terus mara ke suku akhir, manakala pasukan di tempat kedua dan ketiga akan beraksi menentang pasukan Kumpulan D pada pusingan kalah mati untuk slot ke suku akhir.

(persiapan terakhir Skuad negara adalah menentang Sepanyol dalam perlawanan persahabatan hari ini/ FOTO RTM)


Thailand ranap impian Harimau Malaya ke final Piala AFF

(Pemain pertahanan kebangsaan Stuart John Wilkin mengawal bola dari pemain pasukan Thailand pada aksi perlawanan separuh akhir kedua AFF Mitsubishi Electric Cup 2022 antara Malaysia dan Thailand di Stadium Thammasat malam ini/BERNAMA)

PATHUM THANI, 10 Januari- Juara bertahan Thailand menumpaskan Malaysia 3-0 pada perlawanan separuh akhir kedua Piala Persekutuan Bolasepak ASEAN (AFF) 2022 dalam kemuncak perebutan tempat ke final di Stadium Thammasat, di sini, malam ini.Kemenangan itu menyaksikan kebangkitan Gajah Perang bimbingan Alexandre Polking daripada kekalahan 0-1 di gelanggang lawan untuk mara ke final dengan bergaya mengatasi Harimau Malaya menerusi kemenangan agregat 3-1.Thailand akan bertemu dengan Vietnam di pentas final.Tiga gol Thailand disumbangkan penyerang prolifik Teerasil Dangda pada separuh masa pertama sebelum pemain sayap Bordin Phala dan penyerang gantian Adisak Kraisorn masing-masing mencetak nama sebagi penjaring pada babak kedua.  Thailand menerima tentangan sengit Malaysia di awal 10 minit sebelum mula menguasai permainan dengan kerap menyerang menerusi kedua-dua bahagian sayap sebelum Teerasil gagal menanduk bola hantaran cantik rakan sepasukan dari sebelah kanan pada minit ke-13.Penjaga gol negara, Ahmad Syihan Hazmi Mohamed kemudian bertindak cemerlang menepis percubaan jarak dekat Bordin pada minit ke-17 selepas menerima hantaran rakan sepasukan dalam kotak penalti.Bagaimanapun, gawang anak buah Kim Pan Gon dibolosi jua selepas Teerasil bijak melompat di antara pemain pertahanan negara, Sharul Nazeem Zulpakar dan Dominic Tan untuk menanduk hantaran lintang cantik kapten Theerathon Bunmathan pada minit ke-19.Susulan ketegangan perlawanan, kelantangan kedua-dua jurulatih di tepi padang menyaksikan Pan Gon dan Polking dilayangkan kad kuning oleh pengadil Adham Mohammad Tumah Makhadmeh dari Jordan pada minit ke-29.

(Pemain pasukan Thailand, Pansa Hemviboon mengasak pemain kebangsaan Darren Yee Deng Lok pada aksi perlawanan separuh akhir kedua AFF Mitsubishi Electric Cup 2022 antara Malaysia dan Thailand di Stadium Thammasat malam ini/BERNAMA)

Percubaan tepat ke gawang pertama Malaysia hadir pada minit ke-36 menerusi tandukan penyerang Darren Lok yang menyambut hantaran lintang Mohd Nor Hakim Hassan tetapi bola tepat ke penjaga gol Kampon Phatomakkakul.Keputusan 1-0 kekal memihak tuan rumah sebelum bersambung babak kedua menyaksikan keputusan Pan Gon membawa masuk penyerang naturalisasi, Lee Tuck dan dan pemain pertahanan kiri ,V. Ruventhiran tidak berjaya mengubah situasi pasukan negara yang terus tenggelam dalam asakan Thailand.Thailand menghukum Malaysia untuk kali kedua apabila Bordin meletakkan pasukan selesa mendahului 2-0 selepas beliau yang tidak dikawal tenang menyempurnakan hantaran Ekanit Panya dalam kotak penalti pada minit ke-55.Pasukan negara kemudian mengambil masa lima minit untuk memberikan ‘respond’ menerusi percubaan jarak jauh pemain sayap Mohamad Faisal Abdul Halim yang tinggi melewati palang.Muhammad Safawi Rasid dimasukkan pada minit ke-67, menggantikan Muhammad Fazly Mazlan, dalam usaha memburu gol, namun sebaliknya, Thailand meledak jaringan ketiga menerusi penyudah Adisak selepas menolak bola yang terdahulu terkena tiang pada minit ke-71.Malaysia terus hilang arah apabila membenarkan Thailand terus mengasak sebelum terlepas beberapa peluang menambah jaringan sebelum wisel penamat dibunyikan.Kemenangan malam ini menamatkan rekod tanpa kemenangan Thailand berdepan Malaysia selepas enam perlawanan sejak 2018 sekali gus membawa motivasi terbaik bagi menghadapi final pertama bertemu juara dua kali, Vietnam, di Stadium Nasional My Dinh, Hanoi, Jumaat ini.Thailand adalah pasukan paling berjaya dalam kempen Piala AFF sejak penganjuran sulung pada 1996 apabila muncul juara sebanyak enam kali selepas beraksi pada sembilan edisi final sebelum ini.- BERNAMA


Hugo Lloris umum persaraan daripada kancah bola sepak antarabangsa

PARIS, 10 Januari-Bekas Kapten Perancis dan penjaga gol Tottenham Hotspurs, mengumumkan persaraannya daripada kancah bola sepak antarabangsa.Pengumuman tersebut dibuat tiga minggu selepas negaranya tewas final Piala Dunia menerusi sepakan penalti di tangan Argentina di Doha, Qatar.Beliau yang kini berusia 36 tahun, mengambil keputusan tersebut kerana merasakan telah cukup berkhidmat dan mahu menumpukan keriernya bersama kelab yang diwakilinya kini, Tottenham Hotspur.Lloris, yang membuat penampilan sulung pada usia 21 tahun dalam perlawanan persahabatan menentang Uruguay pada November 2008, bersara selepas bergelar pemain paling banyak mewakili Perancis ketika Piala Dunia.Bekas penjaga gol Nice dan Lyon itu pada kemuncak kerjayanya sempat mengetuai Perancis menang pada Piala Dunia 2018 di Russia.

(Penjaga gol dan Kapten Perancis, Hugo Lloris menjulang Piala Dunia 2018 di Rusia/FOTO AFP)


Gareth Bale gantung but pada usia 33 tahun

LONDON, 10 Januari-Kapten pasukan Wales dan bintang Real Madrid, Gareth Bale mengumumkan persaraannya pada usia 33 tahun.Bale yang juga pemegang rekod penampilan dan penjaring terbanyak buat Wales membantu pasukan negara itu mara ke dua pusingan kejuaraan Eropah dan Piala Dunia 2022.Bale yang bermain untuk Los Angeles FC pernah bermain untuk Southampton,Tottenham dan Real Madrid membuat penampilan kompetatif terakhirnya pada perlawanan Piala Dunia peringkat kumpulan ketika menentang England pada 29 November lalu." Setelah meneliti dan berfikir dengan jelas, saya mengumumkan persaraan serta-merta daripada kelab dan negara", ujar Bale menerusi mesej yang dimuatnaik di media sosial."Saya bertuah dapat merealisaikan impian bermain dengan sukan yang saya cintai."Sukan ini memberikan saya kenangan terindah dalam hidup saya selama 17 tahun. Tiada apa yang dapat menggantikannya walau apa pun yang berlaku dalam hidup saya selepas ini", katanya lagi menerusi mesej tersebut.-AFP

(Gareth Bale umum persaraan pada usia 33 tahun/FOTO AFP)


La Liga: Real Sociedad terus tekan Barcelona dan Real Madrid

MADRID,10 Januari-Pemain veteran dan bintang Sepanyol, David Silva mempamerkan persembahan menakjubkan apabila membantu pasukannya, Real Sociedad membenam Almeria 2-0 pada Ahad.Keputusan itu membawa Real Sociedad ke tangga ketiga liga sekaligus mengurangkan jurang mata kepada pendahulu, Barcelona dan Real Madrid dengan enam mata.David Silva, 37, memanfaatkan kesilapan pertahanan Almeria di kotak penalti dengan jaringan pendahuluan pada minit ke-47 separuh masa kedua.Alexander Sorloth melebarkan kedudukan buat Real Sociedad dengan jaringan kedua pada minit ke-53 perlawanan.Gol tersebut merupakan gol peribadi keenam pemain itu dalam La Liga.Real Sociedad yang turun tanpa beberapa tonggak seperti Brais Mendez dilihat tidak mempuntai sebarang masalah bagi menewaskan Almeria.Kemenangan tersebut memberikan skuad bimbingan Imanol Alguacil tonik tambahan apabila bakal bertemu dengan musuh setempat, Atletico Bilbao hujung minggu ini.Skuad 'La Real' mengutip 32 mata daripada 16 perlawanan setakat ini, lima mata mengatasi Atletico Madrid di tangga kelima.Sementara itu, Sevilla berjaya mencatatkan kemenangan pertamanya dalam tujuh perlawanan selepas menundukkan Getafe 2-0.-AFP

(Pemain-pemain Real Sociedad meraikan gol pertama oleh David Silva/FOTO AFP)


Vietnam mara ke final Piala AFF

KUALA LUMPUR, 10 Januari- Seperti dijangka, Vietnam melangkah ke final Piala Persekutuan Bolasepak ASEAN (AFF) 2022 selepas menewaskan Indonesia 2-0 pada perlawanan separuh akhir kedua di Stadium Nasional My Dinh di Hanoi, malam tadi.Penyerang Nguyen Tien Linh muncul wira skuad Golden Star Warriors selepas meledak kedua-dua gol untuk membantu pasukan mencipta kejayaan di laman sendiri.Selepas gagal beraksi pada tahap terbaik ketika seri tanpa jaringan pada aksi separuh akhir pertama di Jakarta Jumaat lepas, Vietnam memulakan permainan malam tadi dengan bergaya apabila mendahului seawal minit ketiga selepas Tien Linh menyudahkan umpanan Do Hung Dung.Anak buah Park Hang Seo kemudian terlepas peluang menggandakan kedudukan menerusi sepakan percuma Doan Van Hau yang sedikit tersasar pada minit ke-30 sebelum penjaga gol Indonesia Nadeo Argawinata cemerlang menyelamatkan percubaan Pham Tuan Hai seminit kemudian.Selepas kedudukan 1-0 memihak pasukan tuan rumah pada separuh masa, hasrat skuad Garuda untuk bangkit pada separuh masa kedua tersentak selepas Tien Linh sekali lagi membolosi gawang Indonesia menerusi tandukan berpunca sepakan penjuru pada minit ke-47. Keputusan 2-0 kekal sehingga wisel penamat dibunyikan, menyaksikan Vietnam terus berpeluang meraih gelaran ketiga selepas muncul juara pada 2008 dan 2018.Sementara itu, kekalahan yang diraih skuad bimbingan Shin Tae Yong menyaksikan Indonesia terpaksa menunggu lebih lama untuk merangkul kejuaraan pertama mereka pada kejohanan dwitahunan itu selepas enam kali bergelar naib juara.

Menanti Vietnam di pentas final ialah antara Malaysia dan Thailand yang akan berentap pada satu lagi aksi separuh akhir kedua di Stadium Thammasat di wilayah Pathum Thani, malam esok.Malaysia yang merupakan juara 2010 menundukkan Thailand 1-0 pada pertembungan separuh akhir pertama dengan pemain sayap sensasi Mohamad Faisal Abdul Halim muncul wira skuad Harimau Malaya di Stadium Nasional di Bukit Jalil, Sabtu lepas. --BERNAMA


Rali Dakar: Sabestian Loeb menang peringkat kelapan perlumbaan

RIYADH, 9 Januari-Juara dunia rali sembilan kali, Sebastien Loeb dari Perancis menang peringkat kelapan perlumbaan pada Ahad.Pelumba Qatar, Nasser Al-Attiyah kekal mengetuai kedudukan keseluruhan.Loeb yang memandu untuk pasukan Bahrain Raid Xtreme memperoleh kelebihan selepas pelumba Audi, Carlos Sainz dari Sepanyol didenda lima minit kerana memecut.Ia menjadikan jatuh ke tempat ketiga dalam perlumbaan sejauh 367 kilometer dari Al Duwadimi ke Riyadh, Arab Saudi.Loeb mencatat masa tiga jam, 24 minit dan 24 saat, dua minit, 11 saat di depan Al-Attiyah.Ia meneruskan penguasaan keseluruhan pelumba Toyota itu kepada sejam, 3 minit, 46 saat berbanding rakan sepasukan dari Afrika Selatan, Henk Lategan yang menduduki tempat keempat pada peringkat kelapan.Dalam kategori motosikal, Ross Ranch dari Botswana menang dalam masa 3 jam 46 minit, 18 saat, hanya tiga minit di depan pelumba Australia, Daniel Sanders.Pendahulu keseluruhan, Skyler Howes dari Amerika Syarikat hanya menamatkan perlumbaan di tempat ke-17 dan kini hanya 13 saat mendahului Kevin Benavides dari Argentina dan Mason Klein dari Amerika Syarikat.Isnin merupakan hari rehat sebelum perlumbaan bersambung sejauh 686 kilometer dari Riyadh ke Haradh pada Selasa.

(Pertandingan Rali Dakar peringkat ke-8 / FOTO AFP)


Tenis Terbuka Antarabangsa  Adelaide: Djokovic dipaksa mandi peluh sebelum menang

ADELAIDE, 9 Januari-Novak Djokovic terpaksa bekerja keras untuk menyelamatkan mata perlawanan untuk menang 6-7, 7-6 dan 6-4 ke atas Sebastian Korda pada Ahad.Sehari selepas mengatasi Daniil Medvedev di separuh akhir, dalam keadaan mengalami kecederaan hamstring, Djokovic masih mampu bergerak bebas di atas gelanggang namun dipaksa bekerja keras oleh Korda.Korda berjaya melakukan break untuk mendahului 5-4 pada set pertama dan berada pada mata 40-0 ketika melakukan servis namun Djokovic berjaya bangkit untuk menyamakan kedudukan.Namun pemain nombor lima dunia itu gagal menamatkan permainan pada tie break dan Korda berjaya mengatasi untuk menamatkan mata permainan ketujuhnya.Dengan sokongan penonton, pemain Serbia berjaya menyamakan kedudukan di set kedua.Di set ketiga, Djokovic mendahuluio 5-4 dan berjaya meraih kemenangan dengan servis break selepas Korda melakukan kesilapan berganda.Djokoivc kini dalam misi meneruskan rekod kemenangan Terbuka Australia kali kesepuluh bermula 16 Januari ini untuk menyamakannya dengan Rafa Nadal yang memenangi 22 gelaran Grand Slam.

(Bintang Serbia, Novak Djokovic memenangi Terbuka Antarabangsa Adelaide selepas menewaskan Sabestian Korda/FOTO FP)


Serie A: Napoli kukuhkan cengkaman di persada liga

MILAN, 9 Januari- Napoli semakin menjarakkan diri di persada liga selepas menewaskan Sampdoria 2-0.Jaringan gol oleh Victor Osimhen dan sepakan penalti daripada Eljif Elmas lapan minit sebelum tamat perlawanan membawa Napoli berkelebihan tujuh mata pada perlawanan di Stadio Luigi Ferraris, Genoa."Perlawanan hebat dengan pasukan terbilang. Paling penting kami memenangi perlawanan", ujar Osimhen."Kami akan kembali berlatih bagi menghadapi perlawanan seterusnya menentang Juventus", katanya lagi kepada media.Pasukan kendalian Milan, Luciano Spalleti yang bangkit daripada kekalahan kepada Inter Milan Rabu lalu memberi penghormatan bertandang ke Stadio Luigi Ferraris sebelum sepak mula memberi penghormatan bersama-sama penyokong Sampdoria kepada dua bekas pemain kelab iaitu Gianluca Vialli dan Sinisa Mihajlovic.Gianluca Vialli 58, meninggal dunia Jumaat lalu akibat barah pankreas merupakan pemain utama dan nadi kepada Sampdoria ketika memenangi kejuaraan Serie A pada 1991.Sinisa Mihajlovic bekas pemain dan pengurus Sampdoria meninggal dunia pada bulan lalu akibat Leukemia.Sementara itu, AC Milan, pula terpaksa berpuas hati apabila seri 2-2 dengan pasukan AS Roma sekaligus melepaskan peluang menerajui liga.

(Pemain Napoli meraikan jaringan gol pada perlawanan menentang Sampdoria/FOTO AFP)


La Liga: Jaringan Dembele kekalkan Barcelona di persada liga

MADRID, 9 Januari-Jaringan tunggal Ousmane Dembele membolehkan Barcelona meraih tiga mata penuh dan kekal sebagai pendahulu liga ketika menentang Atletico Madrid.Pengurus pasukan Barcelona, Xavi menyenaraikan Ansu Fati dalam kesebelasan utama menggantikan Robert Lewandoski yang tidak dapat bermain akibat penggantungan.Ousman Dembele memecahkan kebuntuan dengan gol pada minit ke-22 melalui satu gerakan menarik.Atletico menggandakan asakan melalui gandingan Ronald Arujo dan Antoine Griezmann, namun pasukan kendalian Diego Simone gagal mecari gol penyamaan.Kedua-dua pasukan bermain dengan 10 orang selepas Ferran Torres dan Stefan Savic diarah keluar padang selepas bergaduh.Kekalahan itu menyebabkan Atletico berada di kedudukan kelima, 14 mata dibelakang Barcelona."Kami gembira dengan keputusan ini. Tewasnya Real Madrid bermakna peluang buat kami menjarakkan kedudukan", ujar pemain tengah Barcelona Sergio Busquets kepada DAZN.Barcelona kini mendahului kedudukan sebagai pendahulu dengan 41 mata, diikuti juara bertahan Real Madrid, 38 mata.Kali terakhir Barcelona memenangi kejuaraan La Liga adalah pada tahun 2018.

(Pemain Barcelona meraikan gol jaringan Ousmane Dembele ketika menentang Atletico Madrid/FOTO AFP)


Guardiola minta pemilik Chelsea terus sokong Graham Potter

MANCHESTER, 9 Januari - Pengurus Manchester City, Pep Guardiola meminta pemilik Chelsea, Todd Boehly untuk terus memberi sokongan kepada pengurus Chelsea, Graham Potter selepas Manchester City membelasah 'The Blues' 4-0 pada pusingan ketiga Piala FA awal pagi tadi.Pasukan kendalian Potter yang bermasalah tewas buat kali kedua di tangan City dalam empat hari ketika harapan mereka untuk menang piala domestik musim ini berakhir dengan kekecewaan.Sudah disingkirkan pada Piala Liga oleh City November lalu dan kalah 1-0 di tangan juara Liga Perdana Inggeris (EPL) itu Khamis lalu, musim goyah Chelsea semakin menghampiri krisis selepas skuad Guardiola mengganas di Stadium Etihad.Chelsea hanya menang tiga daripada keseluruhan 12 perlawanan tetapi Guardiola menenangkan Potter apabila dia menggesa pengurusan tertinggi Blues untuk memberikan masa buat pengendali itu meneruskan pendekatannya.

"Saya mahu katakan kepada Todd Boehly, berikan dia masa. Saya tahu dalam kelab besar, keputusan adalah penting tapi saya mahu katakan berikan dia masa."Apa yang dia lakukan di Brighton adalah menakjubkan, tetapi kita perlukan masa pada musim pertama. Saya ada (Lionel) Messi di Barcelona pada musim pertama saya, jadi saya tidak perlu dua musim kerana Messi ada di sana," kata Guardiola.Chelsea gagal menghasilkan sebarang cubaan pada babak pertama dan Potter menggambarkan ia sebagai "menyakitkan."Potter menyatakan ia mungkin kerana krisis kecederaan yang membuatkan dia terpaksa mengetepikan sembilan pemain dan memberikan pemain remaja, Bashir Humphreys peluang membuat penampilan sulung di bahagian pertahanan.Namun pengendali berusia 47 tahun itu merumuskan persembahan mereka perlu segera diperbaiki.-AFP


KBS kenal pasti fasiliti sukan untuk dibaik pulih

SEREMBAN, 8 Januari- Kementerian Belia dan Sukan (KBS) sedang mengenal pasti fasiliti sukan di bawah kementerian itu di seluruh negara yang perlu dibaik pulih secara berperingkat.  Timbalan Menterinya, Adam Adli Abd Halim berkata pembangunan sukan terutama di peringkat akar umbi akan tergendala jika keadaan fasiliti sukan sedia ada tidak berada dalam keadaan baik.  "Kita ada banyak potensi atlet, bukan saja dalam sukan tumpuan tetapi dalam sukan-sukan lain yang mungkin kita tidak dapat menemukan mereka kerana fasiliti yang kurang mencukupi."Jadi kalau fasiliti sukan itu kurang, kuranglah penglibatan yang mana kita nak pastikan nanti di hadapan bukan sahaja di kawasan tumpuan tapi di tempat yang kita tidak jumpa nak temukan bakat-bakat tersebut," katanya.

Beliau berkata demikian pada sidang media selepas merasmikan Kejohanan Fin Swimming Malaysia Peringkat Kebangsaan Kali Pertama di Pusat Akuatik Negeri, Negeri Sembilan, di sini hari ini.Hadir sama, Pengarah Jabatan Belia dan Sukan Negeri Sembilan, Zul Fadhli Abd Aziz dan Presiden Persatuan Finswimming Malaysia, S. Ravivarma. Jelasnya, secara keseluruhan tahap fasiliti yang ada dalam keadaan baik namun disebabkan kemudahan itu sentiasa digunakan ia perlu dijaga setiap masa. Dalam pada itu, Adam Adli berkata, penganjuran Kejohanan Fin Swimming akan melahirkan lebih ramai atlet dan bakat baharu dalam sukan terbabit memandangkan pembangunan sukan tersebut masih baharu.


Skuad golf remaja lelaki A kebangsaan muncul juara Kejohanan Golf Junior Antarabangsa Selangor 2023

PETALING JAYA, 8 Januari - Skuad golf remaja lelaki A kebangsaan muncul juara kategori berpasukan pada Kejohanan Golf Junior Antarabangsa Selangor 2023 dengan mengumpul 683 pukulan selepas tiga pusingan.Skuad golf remaja lelaki A kebangsaan yang dibarisi Hariz Hezri, Nor Haqeim Hadi, Syed Nor Ismail Sha Husse dan Muhammad Ajmal Amin Mohd Fajri mengalahkan skuad golf remaja lelaki B yang menduduki tempat kedua dengan 705 pukulan, manakala pasukan Korea di tangga ketiga.

(Raja Muda Selangor, Tengku Amir Shah Sultan Sharafuddin Idris Shah berkenan menyampaikan hadiah kepada skuad golf remaja lelaki A kebangsaan)

Dalam kategori wanita, skuad golf remaja wanita A berada di tempat kedua dengan 684 pukulan.Pasukan remaja wanita Korea mengungguli tangga pertama dengan 681 pukulan manakala Indonesia di tempat ketiga.Raja Muda Selangor, Tengku Amir Shah Sultan Sharafuddin Idris Shah berkenan hadir dan menyampaikan hadiah kepada para pemenang kejohanan tersebut.


Terbuka Malaysia 2023: Zii Jia sedia hadapi cabaran Kodai di pusingan pertama

KUALA LUMPUR, 8 Januari - Jaguh perseorangan profesional lelaki Negara, Lee Zii Jia dijangka menerima tentangan sengit dan bakal berhempas-pulas dalam aksi pertama Kejohanan Badminton Terbuka Malaysia 2023 berdepan wakil Jepun, Kodai Naraoka. Menurut Zii Jia, ia berikutan Kodai yang kini menghuni ranking ketujuh dunia dilihat mempunyai kelebihan bermain dalam aksi 'rally' panjang. Kodai kini berada dalam momentum cemerlang selepas berjaya memperoleh kedudukan empat terbaik dalam Kejohanan Jelajah Dunia Akhir tahun lalu."Saya rasa permainan dia lebih kepada 'rally' dan dia 'defensive player' dan boleh nampak tahun lepas, permainan dia semua 'almost every match' akan satu jam, lebih punya sebab dia 'defend' sangat bagus, saya rasa kena 'prepare' untuk 'rally' panjang lah," kata beliau ketika ditemui media semasa menjalani sesi latihan di Stadium Axiata, Bukit Jalil, di sini.

(Jaguh perseorangan profesional lelaki Negara, Lee Zii Jia ditemu bual media semasa menjalani sesi latihan sempena Kejohanan Badminton Terbuka Malaysia 2023 di Stadium Axiata, Bukit Jalil)

Namun tegas Zii Jia, beliau yang kini dibantu seorang lagi pemain profesional, Liew Daren, mempunyai ramuan untuk mengatasi lawan berusia 21 tahun itu.Kejohanan Badminton Terbuka Malaysia 2023 bakal berlangsung pada 10 hingga 15 Januari ini di Stadium Axiata, Bukit Jalil.Sementara itu, Zii Jia meletak sepenuh kepercayaan kepada rakan 'sparring', Daren, fisioterapi peribadi, Sandra Fiedler dan jurulatih fizikal, Lim Joe Heang yang membantu beliau mempersiapkan fizikal serta merangka program latihan.Tegas pemain di ranking kedua dunia tersebut, itu yang dimahukan beliau ketika ini iaitu bergerak solo tanpa khidmat jurulatih.